Kiitos äiti, sinä taioit joulun - Arla Laitumella\nKiitos äiti, sinä taioit joulun\n21.12.2015 klo 13:37\nHämeenlinnan Osuusmeijerin tuottaja Maija Salosen tilalla pöydät eivät notku jouluna valtavista määristä itse tehtyä jouluruokaa tai pirtin pinnat kiillä kilpaa joulutähden kanssa. Ei, täällä jouluntaika syntyy jostain aivan muusta; läsnäolosta, yhteisistä hetkistä ja totta kai eläimistä.\nJouluaattona Maijan päivä alkaa, kuten jokaisena muunakin päivänä tänä vuonna, aamunavetalla. Ainoa poikkeus on, että lypsäviä lähdetään tervehtimään normaalia aikaisemmin eli kello viideltä aamuyöstä. Aikaisemmin täytyy lähteä, jotta ehtii pois joulusaunasta ennen erittäin tärkeän vieraan saapumista.\n”Parina jouluna on käynyt niin ikävästi, että joulutonttu on ehtinyt käydä tuomassa joululahjat kuusen alle joulusaunan aikaan. Siksi pitää lähteä vähän aikaisemmin navettaan, jos sitä ehtisi tänä vuonna pienen Jesse-pojan kanssa joulu-ukkoa katsomaan”, Maija kertoo hymyillen.\nJokainen aamu neljän kilometrin päässä olevassa, vajaan 70 lypsävän navetassa, alkaa hyvän huomenen toivotuksella. Jouluna Maija toivottaa lisäksi hyvää joulua ja joka ilta myös hyvää ja turvallista yötä.\n”Ennen vanhaan oli jouluna tapana laittaa havunoksa jokaisen lehmän nimikyltin päälle tuomaan hyvää onnea seuraavaan vuoteen. Mietin itsekin, että pitäisiköhän tänä vuonna tähän ankeuteen moista perinnettä koittaa”, Maija pohtii viitaten maidontuottajien huonoon taloudelliseen tilanteeseen.\nNavetassa joulu ilmenee kynttelikön ja joulutähden muodossa. Kamalasti ei muutoksia voi navettaan tehdä, sillä lehmä on herkkä eläin ja stressaantuu helposti.\n”Kuusta en uskaltaisi edes navettaan viedä, se toimittaisi todennäköisesti rapsutusharjan roolia näille veitikoille”, Maija nauraa.\nPerhe on se tärkein\nPuolipäivän aikaan, joulusaunan jälkeen on aika rauhoittua kuuntelemaan joulurauhan julistusta puurolautasen äärelle. Julistus ei vain soi taustalla vaan se nimenomaan kuunnellaan tarkasti. Joulukuusikin koristellaan vasta aattona ja ennen joulurauhaa. Se on perinteitä kunnioittavalle Maijalle tärkeää.\n”Isäntä ei suostu kuusta aikaisemmin edes pirttiin tuomaankaan, vaikka pyytäisinkin”, Maija naurahtaa.\nMaija on pienestä asti viihtynyt hyvin navetassa isänsä kanssa. Jouluna äiti ja sisko hoitivat keittiön ja Maija isänsä kanssa lehmät. Maija kertoo, että navetassa siivotaan paljon enemmän kuin heillä kotona, sillä sieltä lähtee maailmalle se elintarvike. Pirtin siivouksesta Maija ei jaksa stressata.\n”En ole koskaan ollut keittiöihminen. Aattona koitan kuitenkin hieman pipareita paistaa, jotta tulisi hieman joulun tuoksua. Äitini tapaa tehdä rosollia ja paistaa kinkun vielä tänäkin päivänä. Sekin on perinne”, Maija kertoo.\nMikä sitten tekee joulun? Maijan vastaus on selvä. ”Perhe ja lapset”. Yksi joulumuisto on hänelle ylitse muiden ja nostaa kyyneleet silmäkulmaan.\n”Olin ollut päivän navetassa, eikä meillä ollut laitettu sen kummemmin pirttiä joulukuntoon. Kaikki oli kuten ennenkin. Saunasta tullessa se joulupukkikin oli sitten jo ehtinyt käymään. 24-vuotias poikani tuli kuitenkin halaamaan minua lujasti ja sanoi: Kiitos äiti, sinä taioit joulun. Silloin totesin, ettei se joulu tule siitä, että kaikki kaapit on siivottu ja pinnat kiiltävät vaan jostain ihan muusta. Silloin se joulu vain laskeutui meille”, Maija muistelee liikuttuneena.


Tuorejuustohunnun alta paljastuu palsternakalla mehevöitetty kakku. Koko komeus kruunataan rapealla pähkinäkrokantilla.\n1. Kuori ja raasta palsternakka. Sekoita kuivat aineet kulhossa.\n2. Pese appelsiinin kuori hyvin ja raasta kuoren oranssi osa. Halkaise hedelmä ja purista mehua (1 dl). Lisää appelsiininkuori, -mehu, öljy sekä munat kuivien ainesten sekaan. Lisää myös palsternakkaraaste sekä rouhitut pähkinät ja sekoita tasaiseksi.\n3. Levitä taikina voideltuun ja jauhotettuun kakkuvuokaan (Ø 22 cm) ja paista palsternakkakakkua 175 asteessa, uunin alatasolla 50-60 minuuttia. Kakku on kypsä, kun reunat ovat hieman irronneet vuoasta. Kokeile kypsyyttä myös (puu)tikulla kakun keskeltä: jos tikkuun ei jää taikinaa, on se valmis. Anna kakun jäähtyä hetki vuoassaan ja kumoa tarjoilulautaselle.\n4. Kuorrutusta varten sekoita tuorejuusto ja tomusokeri tasaiseksi. Levitä seos jäähtyneen kakun pinnalle ja nosta jääkaappiin siksi aikaa, kun valmistat pähkinäkrokantin.\n5. Laita pekaanipähkinät lautaselle leivinpaperin päälle. Sulata sokeri paksupohjaisessa kattilassa matalalla lämmöllä, kunnes se on siirapin väristä. Kaada kuuma sokeri pähkinöiden päälle. Anna jäähtyä ja rouhi veitsellä. Ripottele krokantti kakun pinnalle.\nJos appelsiinista ei tule tarpeeksi mehua (1 dl), täydennä määrää tilkalla vettä tai maitoa.\nVoit käyttää myös suorakaiteen muotoista 2 l vetoista vuokaa.\nJos haluat palsternakkakakusta piirakkamaisemman, voit paistaa sen myös uunipellillä tai laakeassa piirakkavuoassa.\nPorkkanaleivokset, kesäkurpitsamuffinit ja muut ihanat kasviksia sisältävät kakut löydät täältä\nMakeat leivonnaiset Kakut ja muffinit Piirakat Kasvikset Viljatuotteet Kiireettömään kokkaukseen Juhlan aikaan\n1451905620 60 26396


Kontiotuote Oy 14.06.2016, 09:00\nHirsitalovalmistaja Kontiotuote tuo Seinäjoen Asuntomessuille näytteille selkeälinjaisen 25-neliöisen Kontio Glass House -mallin, jonka erikoisuutena on suurten lasipintojen ja massiivihirren yhdistäminen. Messuilla esiteltävä kompaktin kokoinen linjakas rakennus soveltuu monenlaiseen käyttötarkoitukseen, esimerkiksi omakotitalon pihapiiriin vierastaloksi. Isot lasipinnat aukeavat terassille...\nKontiotuote Oy 12.11.2015, 14:00\nMaailman suurin hirsirakennusten valmistaja Kontiotuote Oy vahvistaa jalansijaansa sekä kuluttajien ykkösvalintana että julkisten rakennusten toteuttajana. Myynti erityisesti Suomessa ja Keski-Euroopassa on noussut vuodentakaisesta. Kotimaan osalta Kontio-hirsitalojen myynti on kuusi prosenttia edellisvuotta parempi. Vienti Venäjälle on sen sijaan laskenut maassa vallitsevan talouskriisin...\nKontiotuote Oy 06.07.2015, 08:30\nVantaan Asuntomessuilla nähtävä 204-neliöinen Kontio Harunire (kohde 14) on saanut vaikutteita Kontiotuote Oy:n taajamiin suunnitellusta selkeälinjaisesta mallistosta. Olemukseltaan siro kaksikerroksinen rakennus istuu hyvin pienelle kaupunkitontille. Modernilla talotekniikalla varustetussa kaupunkihirsitalossa on sopivasti tilaa perheen yhteiselle oleskelulle ja harrastuksille. Näkymät...\nKiinteistöt Metsätalous Rakentaminen Suunnittelu ja tekniikka\nKontiotuote Oy 04.05.2015, 08:15\nMaailman suurin hirsirakennusten valmistaja Kontiotuote Oy jatkaa taajamiin suunniteltujen kaupunkihirsitalojensa sarjaa esittelemällä heinäkuussa avattavilla Vantaan asuntomessuilla selkälinjaisen Kontio Harunire -omakotitalon. Modernissa hirsitalossa nähdään uutuutena Kontio Living -konseptin mukaiset keittiökaapistot ja kiintokalusteet, jotka yhtiö lanseeraa markkinoille tänä keväänä....\nKontiotuote Oy 18.09.2014, 14:56\nPudasjärven uudesta koulukampuksesta tulee tiettävästi maailman suurin hirsirakenteinen rakennuskompleksi. Kontiotuote Oy toimittaa rakennukseen yli 28 km hirttä, josta valtaosa on järeää 275 mm vahvaa lamellihirttä. Pääurakoitsijana projektissa toimii Lemminkäinen Talo Oy, joka on tilannut hirsiosat asennettuina Kontiotuote Oy:ltä. Hirsiasennukset alkavat työmaalla marraskuussa 2014. ...\nKaupungit ja kunnat Kiinteistöt Metsätalous Rakentaminen Talous\nKontiotuote Oy 25.07.2014, 10:05\nHyvä Puhtaus -lehti valitsi jälleen asuntomessujen hoidettavuudeltaan parhaan talon. Helppohoitoisimmaksi taloksi on valittu kohde 14, Kontio Laajaranta. Asiantuntijaraadin mukaan hoidettavuusarvioinnin ja palkitsemisen tavoitteena on rakennuttajien ja suunnittelijoiden huomion kiinnittäminen talon ylläpitoon. Ensisijaisesti hyödyn saa kodin omistaja ja asukkaat. Hoidettavuus vaikuttaa paitsi...\nKontiotuote Oy 08.07.2014, 08:30\nAsuntomessut Jyväskylässä 11.7. ̶ 10.8.2014 Kohde 14, Kontio Laajaranta, Rekoolikatu 19 Jyväskyläläisen yrittäjäpariskunnan rakennuttama 133-neliöinen hirsiomakotitalo edustaa kaupunkitaajamaan hyvin soveltuvaa selkeälinjaista Kontion Koti -talomallistoa. Hyvä sisäilma kiinnosti asukkaita, joten hirsi oli luonteva valinta. ”Hirren ylivoimainen ekologisuus ja hyvä sisäilma ovat jo useimpien...\nKiinteistöt Rakentaminen Suunnittelu ja tekniikka Tuotanto Vapaa-aika\nKontiotuote Oy 16.06.2014, 12:20\nKontiotuote Kalajoen loma-asuntomessuilla. Kontio Päivänsäteen isäntä Seppo Rajaniemen arvio Kalajoen huvilastaan: ”Hirsitalon hyvä sisäilma helpottaa astman oireita” Inkeri ja Seppo Rajaniemen eläkepäivien kodiksi rakennuttaman Kontio Päivänsäde -hirsihuvilan materiaalivalintaa puolsi isännän sairastama astma. Rakennusalan ammattilaiselle tieto hirren myötä syntyvästä hyvästä sisäilman...\nKiinteistöt Metsätalous Rakentaminen Tuotanto\nKontiotuote Oy 05.05.2014, 11:47\nLoma-asuntomessut Kalajoella 23.6 ̶ 6.7.2014 Kontiotuotteen perinteistä hirsiarkkitehtuuria edustava huvila Päivänsäde sijoittuu Kalajoen loma-asuntomessujen merelliseen ympäristöön kuin luonnostaan. Hirren ekologisuus ja sen myötä syntyvä terveellinen sisäilma olivat avaintekijöitä, kun Kontio Päivänsäteen rakennuttajapariskunta, Inkeri ja Seppo Rajaniemi, tekivät valinnan tulevan kakkoskotinsa...


form follows function: Zebra!\nSeeprakuosi on kevään yksi trendeistä ja se onkin houkuttanut jo jonkin aikaa. Lähdin katselemaan, josko sitä löytyisi omaan kotiinkin hippunen. Eläinkuosien kanssa sopii aina olla varovainen. Niiden liiallinen käyttö muuttaa tilan äkkiä tyylikkäästä tyylittömäksi. Klassinen ja hienostunut valinta voisi olla Artekin villakankaasta teetetyt sohvatyynyt valkoiseen nahkasohvaamme. Artek on käyttänyt kyseistä kangasta monien tuoliensa verhoiluun jo kymmeniä vuosia, tutuimpana ehkä "tankkituolissa" eli tuolissa nro 400 (vuodelta -36).\nEdullisempi vaihtoehto löytyy H&M Home mallistosta. Seepraraitaiset sekä -kuvaiset tyynyt tai pyyhkeet tuovat ripauksen raidallisuutta.\nOnko liian kesyä? No sitten voisi tapetoida seinän Osborne & Littlen Komodo Quagga tapetilla. Sattuu olemaan vielä Stockkan helmikuun kantistarjouksena hintaan 82€ rll, normaalisti 103€.\nVähemmän dramaattinen taulu taitaisi kuitenkin toimia tapettia paremmin.\nJa sitten on se kaikkein raadollisin vaihtoehto. Seepran talja lattialle. Aitoa seepraa en haluaisi lattialleni, mutta voisin kyllä vaihtaa tuon ruskeavalkoisen lehmän taljan värjättyyn mustavalkoiseen seeprakuosiin.\nLämpenetkö seeprakuosille vai onko ehdoton no no?\nLähettänyt Tuija / form follows function klo 18.50\nAnonyymi 13. maaliskuuta 2014 klo 10.38\nAivan kerrassaan upeita idiksiä!\n-Seepra kuosia rakastava-\nTuija / form follows function 13. maaliskuuta 2014 klo 21.20


Starcraft MR210 moottorivene 1990 - Nakkila - Nettivene\nMyynnissä jenkkilän isompi alumiini paatti ! Oiva vene kalastukseen. Korkeat reunat takaa, että tippumis mahdollisuus veneestä pieni, sopii pikkuväelle. Todella vakaa ajella ja Hondan 4-tahti kone pörisee nätisti joka kierros alueella. Kone käy hyvin ja lähtee hyvin käymään.\n-Talvella vaihdettu koneeseen perä ja moottori öljyt+suodatin.\n-Sähköjä uusittu, lähes kaikki. Veneen alla putket johdotusten vetoja varten.\n-Uudet spotti valot laitettu targaan.\n-Suojakuomu veneen päälle.\n-Trimmilevyt löytyy ja toimii.\n-Rekisteröity 8 henkilölle ja Max moottori teho 175hv.\n-Jarrullinen muulin v1500kj traileri kuuluu hintaan, katsastettu talvella.\n-rosterinen sisätankki välipohjan alla\n-customi keskikonsoli ja saareke takana(altaalla ja hanalla) ja takapenkki.\n-Säilytys tilaa edessä, takana ja keskikonsolissa.\n-löytyy myös radio ja stereot (vesikelpoiset)\nItse olen vuorotöissä ja täten en välttämättä vastaa aina soittoihin, laita viestiä perään jos ei saa kiinni.\nJos venettä halua tulla katsomaan ota yhteyttä mieluiten suoraan Matias Yli-anttila 0406612577\nVuosimalli 1990 Rekisterinumero T-59334\nLeveys 2,2 m Paino 480 kg\nStarcraft MR210 Moottorivene\nMyynnissä jenkkilän isompi alumiini paatti ! Oiva vene kalastukseen. Korkeat reunat takaa, että tippumis mahdollisuus veneestä pieni, sopii pikkuväelle. Todella vakaa ajella ja Hondan 4-tahti kone pörisee nätisti joka kierros alueella. Kone käy hyvin ja lähtee hyvin ...Lue lisää »\nJos venettä halua tulla katsomaan ota yhteyttä mieluiten suoraan Matias Yli-anttila 0406612577 Piilota »\nT-59334, Nettivene ID 812506


Fifty Ways: tammikuuta 2013\nTänään olin pitkästä aikaa lumilautailemassa ja voin kyllä sanoo, että ne vähäisetki taidot oli kadonnu kokonaan. Margaretan kanssa säädettiin oikee kunnolla ja kesti vähän aikaa ennenku ylös asti päästiin. Pari tuntii sit siinä yritettii pitää ittemme hengissä.\nLopussa kaks tosi kivaa tyttöö sitte tuli jutteleen. (Näytettiin varmaa nii raukoilta, että ne päätti ottaa ohjat käsii ja opastaa miten sieltä mäen päältä oikeesti alas tullaan.) Ja mähän jopa tajusin jotain! Viimenen lasku meni yllättävän hyvin ja ollaan Margan kanssa kyllä ylpeitä itestämme! Ei siis yhtää murtuneita luita tälle päivälle. Opettajatytöille vielä isot kiitokset jos luette tätä!♥\nJa suosittelen kaikille jotka ette oo kokeillu, nii kokeilemaan lumilautailemista. Oikeesti iha huippua ja siinä riittää ainaki vähä haastetta verrattuna perus suksii. Jonai päivänä vielä hyppään voltilla hyppyristä! (:\nLähettänyt Julia klo 17.07 9 kommenttia\nPerjantai illan viettoa kotona vaihteeks. Tänään ollu kyllä aika väsyttävästä viikosta huolimatta mahtava päivä! Rakastan näitä päivii ku tekee vaa mieli hymyillä ja hymyillä. Shut up and :)\nJussi on oikeesti ihanan omalaatunen tyyppi ja nää sen videot pistää aina hymyilyttämään. Hirveesti paskaa saa niskaansa ja vaikka mitä törkeetä kommataan, mut vielä mahtavempaa ku se ei välitä yhtää mitää. On vaa rohkeesti sellanen niinku on! Respect!\nEn kestä! Tää on tosi vanha video jo, mut jaksaa aina naurattaa mua ihan hirveesti! Nauru tarttuu! (:\nJustimusfilms♥ Sopii hyvin mun kieroutuneelle huumorille.\nEn koskaa kyllästy Niko Kivelän juttuihin, en oikeesti koskaa. Ja tää mopoauto juttu varsinki, koska se on niin TOTTA! :D\nViimeisenä muttei vähimmäisenä pikkumyyn loistoajatus. Eeeiiiii :DD\nNäitten videoitten ja hymiöitten ylikulutuksen myötä hyvät viikonloput kaikille!\nLähettänyt Julia klo 20.28 2 kommenttia\nTÄSTÄ pääsette lukemaan fiilikset silloin kun napakoru oli just laitettu. Stoori sen laittamisesta ja siihen liittyvistä asioista.\nPäätin nyt kertoa näin pari kuukautta myöhemmin, missä kunnossa mun napakoru on. Siitä tulee kuitenkin kysymyksiä välillä facebookissa, irlissä ja bloginkin puolella. Ensimmäisenä en kadu yhtään napakorun ottamista. Siitä ei oo ollu niin paljon vaivaa mitä esimerkiksi korviksista on mulle ollu. Joku varmasti kysyy, että onko sen ottamisessa järkeäkään. Vastaus, ei oikeastaan. Suomessa se ei varsinkaan ilmojen takia oo esillä. Se pääosin lymyilee paidan alla varsinkin talvella. Kesällä ainakin mulla se on varmastikin enemmän esillä. Vietän ainakin jonkunverran aikaa rannalla ja useimmiten kesällä tulee kuljettua ties missä napapaita härpäkkeessä ihmistenkin iloilla. Siltikin, vaikka kukaan muu siitä ei edes tietäis, se on jo itsessään mulle piristys. Rakastan koruja ihan hirveästi ja napakoru on yks syy hamstrata niitä lisää. Aina yhtä ihana nähdä tylsän mahan keskellä joku blingi.\nYks hyvä syy napakorun ottamiseen oikeasti on. Se motivoi sua liikkumaan ja ainakin ajatuksen tasolla kannustaa salille treenaamaan vatsalihaksia, siltä varalta, että se joskus sieltä esiin pääsisi. Oikeesti motivoi ja antaa uskoa ihan sairaasti! Terveisin minä, joka alotan kohta taas aktiivisesti käymään salilla.\nOnko napakoru sitten ollu kipeä? Ei se ihan kivutonkaan oo ollu, mutta se on varmaan ihan arvattavaa. Kipeytymättömänä se pysyi ensimmäisen viikon kun suojelin sitä ihan kympillä, mutta sitten aloin säheltämään vähän enemmän. Ensinnäkään korkeavyötäröiset farkut (rakkaus) ei todellakaan oo hyvät sen parantumisaikana ja toinen juttu on tiukat paidat mihin se jää helposti kiinni. Minä tietenkin rasitin sitä kunnolla näillä molemmilla ja välillä tuli vähän araks. En hoitanu ja pessykkään sitä ihan niin aktiivisesti kun lävistäjä ohjeisti.\nSuunnilleen joulukuun puolenvälin jälkeen se ei oo ollu yhtään kipeä ja rupesin sitä siinä jouluna yrittämään irti. Noh, se oli tiukemmassa mitä kuvittelin. Bloginki puolella kirjottelin jo, että väänsin sitä pullonavaajalla, kumihanskoilla ja ties millä, mutta se ei suostunut liikkumaan yhtään. Siinä välissä meinas jo tulla pieni paniikki. "Entä jos en saa sitä koskaan pois?" Ihana kaverini Em kuitenki usko vahvasti, että vois sen multa irrottaa. Niin Em sitte meillä käydessään avas sen helposti ja nopeasti. Te, jotka ootte tänne blogiinki kommentoinu, että napakoru ei lähe irti, pyytäkää kavereita jeesaamaan. Ite ei välttämättä tohi vääntää sitä samlla lailla mitä kaveri tohtii. Kannattaa myös pestä se hyvin ennen irrottamista ja ottaa avuks joku luistamaton juttu millä vääntää pois. Kyllä pitäs lähteä!\nKyselkää jos joku vaivaa vielä mieltä tai en muistanu kertoa. (:\nLähettänyt Julia klo 12.53 4 kommenttia\nLähettänyt Julia klo 14.31 4 kommenttia


White featherdream: pienelle & rakkaalle ♥\nKuvat : H&M HOME\nHeti kun H&M home mallisto lapsille lanseerattiin tein ostoksia tulevalle lapselle. Pesupussit, helistimet, tähti tikkipeitto, unirätit ( joita meinaan kyllä käyttää muussa tarkoituksessa ), baby is sleeping kyltti oveen, tähtilakanat.. ne kaikki odottelee pientä tyttöämme. Nyt huomasin, että mallistoon on tullut kivan näköinen pesuneste & tuttipullo, niin ja tuo huppupyyhe.. lisää shoppailtavaa haha!\n⋅ Tunnisteet: KOTI , Lapset , sisustaminen\niukku 3. marraskuuta 2012 klo 18.19\nIhana pikku kuusi :) Meillä on vasta ekat kausivalot laitettu, ostin muutama viikko sitten Ikeasta ne talovalot ( ovat mun makuun vähän liian kirkkaat ja kylmänväriset, kai niihin tottuu)ja laitoin yhden talolyhdyn sisään valosarjan. Parin viikon päästä taidan laittaa ikkunalle kynttelikön, se on onnneksi kaupunkiaiheinen ja musta, joten ei ole liian jouluinen :D Niin ja tytön huoneeseen tähden ikkunaan :D\nHanna 3. marraskuuta 2012 klo 18.27\nEn ole ennättänyt Ikeaan, mutta huomenna yritän ehtiä :) jos talovaloja vielä olisi.. Ja sitten kaipaan harmaata lahjapaperia ja mitähän muuta ostoslistalla olikaan! Nyt kiireellä syömään ystävien kanssa! Mukavaa Iltaa sinne!


Suvi Hartlin: En ole jäänyt muiden missien varjoon - Viihde - Ilta-Sanomat\nSuvi Hartlin: En ole jäänyt muiden missien varjoon\nTumma Miss Suomi -kisan toinen perintöprinsessa Suvi Hartlin, 21, on jäänyt hieman vähemmälle huomiolle kuin kaksi vaaleatukkaista missiä. Suvi ei kuitenkaan koe olevansa Anna Strömbergin (Miss Suomi) tai Piritta Hannulan (1. perintöprinsessa) varjossa.\n- En ole ajatellut koko asiaa. En kadehdi heitä, vaikka he ovat saaneet julkisuutta enemmän. Olen tyytyväinen, sillä työtarjouksia on tullut minullekin niin paljon kuin vain ehdin tehdä, Suvi sanoo hymyillen. Hänestä on suuren yleisön mieliin jäänyt samanlainen aurinkoinen kuva kuin minkä missikisa hänestä antoi, mutta kovaan julkiseen pyöritykseen perniöläiskaunotar ei ole joutunut. - Se ei ole todellakaan mikään harmi. Julkisuus kuuluu tähän ammattiin, mutta ei sitäkään tarvitse olla liikaa. Olen ihan mielelläni tällainen "neutraalijulkkis", Suvi tuumii.


Akkuporakone Ryobi 18V ONE+ R18DD5-220S 2x2,0Ah akuilla hiiliharjaton - Taloon.com\nAkkuporakone Ryobi 18V ONE+ R18DD5-220S 2x2,0Ah akuilla hiiliharjaton\nRyobi 18V ONE+ R18DD5-220S on hiiliharjaton, kompakti ja ergonominen porakone kahdella 2,0Ah akulla. Tehokas hiiliharjaton moottori sekä elektroninen momentinsäätö, 40 Nm vääntömomentti. Kaksi vaihdetta: 0-400 tai 0-1400 kierrosta minuutissa. Laitteessa on 13 mm istukka, porauskapasiteetti puuhun 38 mm, metalliin 13 mm.\nSisältää LED-valon, pehmeän laukun, kaksi 2,0Ah litiumakkua ja 60 minuutin laturin (2,0Ah/h). Hiiliharjaton teknologia tarjoaa enemmän voimaa, käyttöaikaa sekä erinomaista kestävyyttä verrattuna hiiliharjallisiin työkaluihin.\nhttps://www.taloon.com/akkuporakone-ryobi-18v-one-r18dd5-220s-2x2-0ah-akuilla-hiiliharjaton/RYO5133003733/dp RYO5133003733 Akkuporakone Ryobi 18V ONE+ R18DD5-220S 2x2,0Ah akuilla hiiliharjaton https://www.taloon.com/kuvat/k/ryobi/akkuporakone-ryobi-18v-one-r18dd5-220s-2x20ah-akuilla-hiiliharjaton-1.jpg 179.90 EUR InStock /Tuotemerkit/Ryobi/Ryobi sähkötyökalut/Ryobi porakoneet ja ruuvinvääntimet /Työkalut/Porakoneet, ruuvinvääntimet/Akkuporakoneet/Ryobi akkuporakoneet/Ryobi ONE+ akkuporakoneet v0 gID4074 Ryobi https://media.taloon.com/image/upload/q_80,f_auto,w_200,h_200,c_limit/cloud/k/ryobi/akkuporakone-ryobi-18v-one-r18dd5-220s-2x20ah-akuilla-hiiliharjaton-1.jpg


Nicole – Hävityksen Huoneet – KaaosZine\nNicole – Hävityksen Huoneet\nToimittaja: Ville Syrjala\t- 26.09.2013\nNicole ei ole pitänyt kiirettä, ikinä. Välillä tuntuu siltä, että onkohan yhtye enää edes olemassa, kunnes tuleekin pari nopeaa keikkaa tuost noi vaa Meshuggahin kanssa. ”Tuomittujen Joukkoon” -albumistakin on jo vierähtänyt nelisen vuotta, mikä on paljon tässä ”äkkiä-kaikki-heti-tähän-valmiina-ilmatteeksi-nyt” -kulttuurissamme. Tuo levy tarjoili Nicolea entistä tiukemmassa, ahtaammassa, synkemmässä ja armottomammassa muodossa, mikä jakoikin yhtyeen fanit kahteen porukkaan: niihin, jotka pitävät uudesta brutaalimmasta ilmeestä sekä niihin, jotka tahtovat takaisin ne kivat puhtaat laulut. Yhtye on kuin kasvanut teini-iän itsensälöytämisvaiheesta valmiiksi aikuismieheksi – katkeraksi, synkäksi ja itsepäiseksi sellaiseksi. Vanhanaikaisessa cd-sinkkumuodossa elokuussa julkaistu ”Horros” antoi ymmärtää yhtyeen hieman vetäytyneen menneisyyteensä, mutta lieneekö asiat kuitenkaan sillä tolalla tämän ”Hävityksen Huoneet” -pitkäsoiton kanssa?\nJos ”Tuomittujen Joukkoon” olisi vaikka tuleen tuikattu talo, olisi ”Hävityksen Huoneet” jo kytemään alkanut rakennus, jossa alkavat tuhon jäljet näkyä, palanut liha haista ja pelastustoimet todetaan liian myöhäisiksi. Se ei pyri edellisen albumin räjähtävyyteen vaan ottaa mustemman, synkemmän, raskaamman ja säälimättömämmän otteen kuulijastaan. Sanoitukset maalailevat taas piilottaen symboliikkansa alle aihioita kuolemasta, ihmisyyden ja yhteiskunnan pahuudesta ja rappiosta. ”Kuolleet Ystävät” on henkilökohtaisempi teksti kuin vaikkapa edellisen levyn koskettava koulusurmista kertova levyn nimikkobiisi. Tietyllä tapaa koko albumi tuntuu läheisemmältä kuin edeltäjänsä, mutta ei hyvässä eikä huonossa.\nMitään syrjähyppyä yhtye ei musiikissaan tee tällä albumilla pariin edelliseen levyyn nähden, vaan maisemat näyttävät tutuilta ja turvallisilta, mutta vauhtinumikkaa on hölläilty. Ainoa kummallisuus taitaakin olla aluksi laiskalta ja junnaavalta kuulostava, mutta lopulta maaniseksi kasvava ”Naamiot”. Muuten homma sujuu totuttuun tapaan, tällä kertaa vain vauhdin muutokset ovat kärjistetympiä: silloin kun laahataan, edetään rauhassa, ja vauhdin yllättäessä se onkin sitten taas menoa. Levyn tunnelma pysyy koko ajan painostavan raskaana. Aivan kuin olisi sen samaisen palavan talon sisällä yrittäen päästä pois, mutta savu laskeutuu koko ajan niskaan, mikä pistää etenemään makuultaan silmät kirvellen ja henkeä ahdistaen. Levy on siis kuin tulipalon pelastussimulaatio tai sitten tuhopolttostimulaattori riippuen siitä, millainen nälkä sinulla nyt ikinä onkaan ja mikä sitä parhaiten ruokkii.\nKuten ennenkin, laulaja Laitala murinoi ja karjuu kurkun pohjalta selkeästi artikuloiden amerikkalaiseen tyyliinsä ja kitarat narisevat ja runnovat rumpalin ohjastamina. Musiikki tukeutuu edelleen vahvasti siis rumpalin ja kielisoittimien yhteiseen rytmiin, eikä kukaan karkaa sooloilemaan missään vaiheessa. Mielelläni olisin enemmän tahtonut saada rumpuja esiin, sillä Ville Sahakangas on mielestäni Suomen parhaimmistoa pallillaan. Olisin myös kaivannut lisäväriä ja rajojen yli menevää tulkintaa laulun osalta. Esimerkiksi Lamb Of Godin Randy Blythen ulosanti on niin selkäpiitä kylmäävää siksi, että sieltä kuuluu läpi virheitä ja haavoittuvaisuutta, joka samalla lisää lauluun brutaalia intensiivisyyttä ja nostaa sen muun musiikin seasta yli kuulumaan. Semmoisia pieniä yksityiskohtia ja korviin särähtäviä jännitteitä tahtoisin Nicolenkin musiikissa kuulla. Tiedän tiedän, on tyhmää verrata bändejä keskenään ja toivoa toisen tekevän samalla tavalla kuin toinen, mutta ymmärtänette, mitä tarkoitan. Ei aina tarvitse olla niin loppuun asti hiottua tasaista pölliä, vaan välillä on kiva saada haavoja ja tikkuja sormiin, kun oikein ruvetaan ahkeroimaan hiki hatussa. Nicole kuulostaa edelleen paljon muilta bändeiltä, edellä mainittujen lisäksi mieleen tulee Chimaira ja Deftones, joka tosin on hieman jäänyt uran alkuvaiheiden vaikuttajaksi. Kuitenkin levy levyltä Nicole on luonut enemmän ja enemmän omaa ilmettä, ja yhtyeen tunnistaa nopeasti jo ensitahdit kuullessaan.\n”Hävityksen Huoneet” ei vieläkään ole aivan täysi napakymppi , mutta taas ollaan lähempänä sitä. Se on tiukka kokonaisuus, jaksaa soida puuduttamatta pituuteensa, eikä kappaleista mikään kompuroi toisen edessä, vaan ne tukeutuvat toisiinsa kuin merihädässä olevat, poislukien se kapteenin, joka kompastelee pelastusveneeseen ja rantaan turvaan ensimmäisenä. Kuten edellinenkin levy, tarvitsee tämäkin paljon työtä avautuakseen; kun se vihdoin avautuu, on siitä moneksi kerraksi kuunneltavaa, mikä ennustelee levylle pitkää ikää. En ole varma, miten tuottajana toimineen Mikko Herrasen ote näkyy levyllä, mutta ei se ainakaan ole loppupellillistä polttanut. Kyllä tällä terävällä keihäällä finaaliin heitetään helposti! Perkele, jos ei heti lopeta vertauskuvien viljelyä, ei se lopu ikinä…


Ristiretki pyörien päällä – Katso kuvat! – Hämeen Sanomat\nRistiretki pyörien päällä - Katso kuvat!\nParolassa asuva Arto Hasari sulattelee vielä seikkailuaan. Hengelliseen Gospel Riders -moottoripyöräkerhoon kuuluva seurakunnan kiinteistönhoitaja toteutti pitkäaikaisen unelmansa viiden muun hengenheimolaisensa kanssa. Kuusikko lähti villin ajatuksen saattelemana ristiretkelle Eurooppaan – hyvässä hengessä ja mielessä.\n– Matkan tärkein tarkoitus oli lähteä levittämään ilosanomaa ja etsiä uusia kokemuksia. Kun panee kypärän päähän, se on kokonaan oma maailmansa.\nMatka starttasi 19. huhtikuuta. Kolmen viikon, 20 maan ja lähes 10 000 kilometrin aikana miehet kokivat eri kulttuureja, koettelemuksia kuin ihmeitäkin.\nGospel Riderien suunnitelmana oli ajaa päivä kerrallaan.\n– Parhaimmillaan matkaa kertyi melkein 700 kilometriä, joka oli menomatkalla joko Suomesta Latviaan tai Turkista Makedoniaan.\n– Reitti syntyi kartalle helposti. Vaikeinta oli päättää, mitä nähtävyyksiä menemme katsomaan, Hasari naurahtaa.\nBulgarian ja Romanian rajaseudulla aika tuntui kääntyneen taaksepäin.\n– Vastaan tuli hevosvankkureita, joissa kokonaiset perheet matkustivat. Ihan kuin olisi vanhaa Suomi-elokuvaa katsonut.\n– Bosnia ja Herzegovinassa taas olivat näkymät kuin Alpeilla. Tuslassa saimme majapaikan suomalaisen lähetystyöntekijän kotoa, yleensä yösija löytyi eritasoista hostelleista 10–20 eurolla.\nHasarin mukaan Bosporin silta Istanbulissa ja Kroatian rannikko saivat ryhmän haukkomaan henkeään. Myös kymmenien tuhansien ristien peittämä kukkula Liettuassa teki vaikutuksen.\n– Puolassa Auschwitzin museoidun keskitysleirin painostava ilmapiiri vetikin sitten hiljaiseksi.\nPuolasta Hasarille jäi mieleen myös vieraanvaraisuus.\n– Hostellin pitäjän isä piti pyöristämme huolta vierailumme ajan.\nIstanbul koetteli prätkämiehiä, kun ryhmän jäsenen pyörä teki stopin keskellä kolmekaistaista moottoritietä.\n– Saimme siirrettyä pyörän vasemmalta kaistalta oikean reunan turva-alueelle. Monet käyttivät sitä normaalina ajokaistana.\nKuin tilauksesta avuksi tuli paikallisen moottoripyöräkerhon kakkosmies. Hasari luonnehtii tuntematonta motoristia enkeliksi, joka järjesti pyörän merkkikorjaamoon.\n– Mies jutteli hinausauton kuljettajan kanssa, ja maksoi kaikki viulut korjaamolle saakka. Kyselimme, miten voimme korvata kaiken. Mies vain tuumaili, että tekisimme varmaankin saman hänelle Suomessa, ja jatkoi matkaansa. Yllätykseksemme hän soitti parin tunnin päästä kysyäkseen, oliko meillä kaikki hyvin.\nHinausfirman poika toimi vielä ryhmän oppaana siihen asti, kunnes pyörä oli huollettu.\n– Kävimme paikoissa, joihin emme olisi osanneet yksin mennä. Pyörä oli korjattu seuraavaan iltaan mennessä.\nSamaan aikaan Istanbulin kristilliseen seurakuntaan, minne ryhmä oli aikeissa mennä tutustumaan, tehtiin ilkivaltahyökkäys.\n– Noin 30 hengen joukko oli hyökännyt sinne kivin ja kananmunin. Seurakunnan suomalainen jäsen ehti laittaa jykevät ovet lukkoon viime hetkellä.\n– Vierailumme peruttiin turvallisuussyistä. Jos pyörä ei olisi hajonnut, olisimme olleet keskellä hyökkäystä. Olimme täysin Herran ohjauksessa.\nVaikka ryhmä pääsi päristelemään suorilla parhaimmillaan kahtasataa, kehuu Hasari noin 20 miljoonan asukkaan Istanbulia retken parhaimmaksi ajokaupungiksi.\n– Siellä oli aina tilaa, vaikka liikenne seisoikin. Makedonian ajokulttuuri oli sitten todella sekavaa..\nHasari kertoo korkeamman johdatuksen tapahtuneen Turkin jälkeen myös Puolassa.\n– Etsimme ruokapaikkaa, mutta löysimmekin Radio Helsingin studion. Meidät otettiin ystävällisesti vastaan. Samoilla sijoilla tehtiin 10 minuutin radiohaastattelu, jossa kerroimme matkamme tarkoituksesta suomeksi.\nRyhmä hitsaantui reissulla yhteen, vaikka kolmen viikon aikana yhden jos toisen hermo alkoi kiristyä ja koti-ikävä painaa. Seuraava retki häämöttää tulevaisuudessa.\n– Jos haluaa tutustua kunnolla kavereihinsa, kannattaa lähteä prätkäreissulle heidän kanssaan. Siellä jyvät erotellaan akanoista.\n– Välillä meitä koeteltiin. Voimaa ja energiaa saimme kuitenkin siitä, kun olimme toinen toistemme tukena.


Kumula - Mihin unohtui pieni ihminen?\nMihin unohtui pieni ihminen?\nHallituksen rakennepoliittisen ohjelman jälkeen alkanut julkisen sektorin mukilointi saa hämmentäviä piirteitä. Viimeisimpänä Perussuomalaisten puheenjohtaja Timo Soini kritisoi eduskuntakeskustelussa kuntajakolain mukaista irtisanomissuojaa nimitellen viranhaltijoita ”pikkuherroiksi ja nilkeiksi”. Olen pahoillani kaikkien kuntatyötä tekevien puolesta.\nTässä maassa tuotetaan julkisia palveluja, joista meidän tulisi olla edelleenkin ylpeitä. Meidän paikallishallintomme on maailman vähiten korruptoituneimpia. Meidän koulutusjärjestelmämme on maailman paras. Meillä saa hoitoa kun sitä tarvitsee. Meillä on yksi maailman hienoimpia kirjastolaitoksia. Nämä palvelut vain muutamia esimerkkejä julkisista palveluista, jotka ovat huippuluokkaa myös kansainvälisesti vertailtuna.\nKuntien viranhaltija järjestää päiväkodin, terveyskeskuksen, katujen aurauksen, kirjaston, vanhainkodin, lastensuojelun, peruskoulun, vesijohtoveden, uimahallin ja näidenkin jälkeen vielä pari ilmaiskonserttia ja muuta kulttuuria. Noin niin kuin aluksi.\nEivätkä nämä palvelut synny itsestään vaan niitä tuottavat todellakin ihmiset, eivät virastot. Tällä hetkellä nämä ihmiset ovat joutuneet ammattinsa takia julkisen loanheiton kohteeksi. Sinä teet tuottamatonta työtä, sinä olet suojatyöpaikassa, sinä olet pelkkä kustannus. Päästäisiinpä sinusta pian eroon. Kivittäjiä tuntuu olevan jonoksi asti kun seuraavakin haluaa omat poliittiset pisteensä.\nKuntatyön niputtaminen ”suojatyöpaikoiksi” tai jopa viranhaltijoiden nimittely ei kieli muusta kuin epävarmasta poliittisesta itsetunnosta, jota yritetään pönkittää halpahintaisella loanheitolla. Kun sen kohteeksi joutuu peruspalvelujen tuotannosta vastaava henkilöstö, on pienen ihmisen asia unohtunut jo aikaa sitten.


Catherina : Viikonlopputerveiset\nihana viikonloppu alkaa olla loppusuoralla, mutta ei haittaa, niin kivat pari päivää nämä ovat olleet. Vieläkin nyt illansuussa sunnuntai-iltana on ihan kesäinen fiilis, aurinko paistaa ja posket on punaisina paljosta ulkoilusta, mitä nyt viikonlopun aikana on tulut harrastettua. Sää on ollut ihana aurinkoinen, mutta tosi kova tuuli on ja hiekka pöllyää kovasti. Eilen lauantaina oltiin käveleyllä keskustassa J.n kanssa, käveltiin pitkin Kaivarin rantaa, käytiin jätskillä ja Uunisaareenkin pääsi näköjään siltaa pitkin, en ollut sitä aikaisemmin huomannut ja siellä poikettiin myös. Veneellä sinne ei ikinä viitsinyt mennä. Kaikki kahvilat ja terassit olivat ihan ääriään myöten täynnä, mutta jäätelöä sentään saatiin kioskilta:)\nVanhankaupunginlahdella poikettiin kotimatkalla kun huomattiin auton ikkunasta komeat kosken kuohut. Pato oli ilmeisesti avattu ja kovalla kohinalla vedet koskea alas laskivat, ihan mieletön kohina ja komealta näytti.Kaukana piti vaan pysyä, eikä sillalle saanut mennä, mutta hienot maisemat oli jota koristi sateenkaari, mikä tyrskyistä auringon niihin osuessa muodostui :)\nTänään käytiin koko poppoo Seurasaaressa kävelyllä. Oravia ei siellä nyt näkynyt, en tajua minne ne ovat koko saarelta kadonneet? Ihan hölmöä. Edelliskerralla oltiin varustauduttu isolla pussillisella maapähkinöitä, mutta saatiin ne loppujen lopuksi itse syödä. Harmi, ennen oli niin kivaa käydä siellä oravia syöttämässä. Kiva oli silti tehdä lenkki ja sen jälkeen käytiin syömässä (taas) pitsat Kotipizzassa. Nyt kelpaa pötkötellä kotona. Poika kävi hakemassa jo omalle parvekkeelleen parveke-'ranta'-tuolit, kun viimeisetkin lumiläntit on sulaneet :)\nTunnisteet: asu, kevät, perhe, ravintola, ulkoilu


Käsistä karannut: Alusta uudelleen\nLähettänyt TiiQ klo 19.39\nInkeri 13. joulukuuta 2014 klo 21.12\nmainio idea ja toteutus!\nmargsan 14. joulukuuta 2014 klo 7.46\nKivat sukat! Myös tuo edellisen postauksen huivi on hieno! Langat olisi jo valmiina huiviin, kunhan keksisi mallin- ja tuo näyttää hyvältä!!\nAnnuliina 14. joulukuuta 2014 klo 8.42\nIhan on näköiset. Kauniit sukat!\nKiralia 14. joulukuuta 2014 klo 9.02\nKivat sukat, vaikka en Dacaposta välitäkään yhtään.\nJa samaa mieltä olen sun kanssa tuosta kisasta.\nTilkkureppu 14. joulukuuta 2014 klo 10.05\nIhanat Mun lemppari suklaa oli nuorempana Dacapo:)\nJana 14. joulukuuta 2014 klo 12.08\nOlen sama mieltä sinun kanssa. Jos he eivät enää löydä mitään mitä vois kopioida ja julkaistaa "omalla nimellä" sitten järjestetään neulomiskisat ja saadan tällä tavalla paljon uusia ideoita-ILMAISEKSI.\n♥ Sukat näyttävät todella herkulliselta. ♥\niikku 14. joulukuuta 2014 klo 14.11\nHuikeen kivat! Tuo kuvio ja väritys sinänsä riittää jo siihen että tulee mieleen dacapo-suklaat! Tuo on niin tympeetä tuo miten noiden kisojen ajatus on vaan hyötyä ilman että suunnittelijat saa mitään muuta kun pari kerää lankaa ja tässä tapauksessa karkkia.\nSeijasisko 15. joulukuuta 2014 klo 0.18\nOlispa ihana saada joulupaketista tuollaiset sukat!!\nanana 15. joulukuuta 2014 klo 12.17\nSamaa mieltä. Ylipäätään kisat joissa osallistuja tuottaa jotain (esim. neulonta tai valokuvaus) ja sen jälkeen kisan järjestäjällä on täydet oikeudet tuotettuun materiaaliin ovat mielestäni ikäviä. Ainakain itse olen jättäytynyt sellaisista lähes pikkeuksetta pois.\nSukat on tosi mageet vaikka värien ystävä en niinkään ole, mutta Da Capot on hyviä ja sukkien toteutus upea!\nMiunMaun 15. joulukuuta 2014 klo 19.47\nTosi makeet, ihan hirmuisen hienot. Tykkään dacaposta, ja nämä sukat saavat sen maistumaan suussa. Nams.\nPilvikirsikka 19. joulukuuta 2014 klo 9.04\nTäällä kans yksi joka aattelee just niinku siekii noista "ideakilpailuista". Kyllähän sillä taas monta Novitalehteä tekee kun kaikista kilpailutöistä ottaa ideat talteen ja vuosien mittaan julkaisee lehden "omina" malleina. Palkinnot ovat kyllä ihan mitättömiä mielestäni, herkkukori, höh!!!!!\nMutta nuo sun sukat ovat ihanat.\nEija 19. joulukuuta 2014 klo 15.57\nOlen kutonut jo kolmet DaCapo sukat, hieman erilaisilla raidoituksilla. Tässä olisi mallia neljänsiin (jos saan "varastaa" mallin, ilman tekstiä tosin?) Keltainen ja ruskea sopii hyvin yhteen ja DaCapokin maistuu kutoessa ;)\nEija 21. joulukuuta 2014 klo 11.29\nAnonyymi 4. lokakuuta 2015 klo 14.05\nMikä fontti sinulla on tässä käytössä? Etsin kuumeisesti sopivaa fonttia


Topic: No voi … | Pokeritieto\nNo voi …\nHome › Forums › Pokeritieto › Johannan Bad Beat palsta › No voi …\nThis topic has 1 reply, 2 voices, and was last updated 23.5.2005 klo 18:43 by Johanna.\n7.5.2005 at 08:10 #510\nSit & go- turnauksessa edellä korotetaan 2*BB (blindit 150/300) ja korotan lisää SB:n paikalta, BB maksaa. Alkuperäinen panostaja laittaa all in (2840) ja tuplaan tuon, koska kädessäni oli QQ ja merkkejä selvästi eniten pöydässä. Yritin saada BB:tä pois potista. BB kuitenki maksaa Muita ei ole potissa mukana.\nFlopilla tulee 57J, kaikki eri maata.\nPanostan vielä sen verran että BB:ltä loppuu merkit ja hän maksaa kiltisti.\nKun hänen korttinsa tulivat näkyviin niin yllätys oli suuri. Hänellä oli Q8o !\nEn edes huomannu katsoa alkuperäisen korottajan korrteja, niin hämmästynyt olin. Turnilla ja riverillä kasit pöytään ja Johannalle tuli asiaa…\nEn käsitä mikä sai hänet maksamaan Q8: lla ensimmäisen korotuksen, puhumattakaan minun tuplattuani toisen all inin ……\nEn löytynyt käsihistoriaani, joten tämä on kirjoitettu muistin mukaan. Toivottavasti muistin avainasiat oikein. Etenkin alkuperäisen korottajan kortit jäivät vaivaamaan. Jatkan etsintää ja voin postata tarkemmat tiedot jos löydän.\n23.5.2005 at 18:43 #41161\nHoh hoijaa,melkoisen mielenkiintoinen oli kaverin esitys,eikä voi muuta kuin ihmetellä.Eipä tämä paljoa lohduta,mutta sinä tunnut tehneen kaiken oikein ja vastustajasi kaiken väärin,lopputulos vaan ei ollut sen mukainen,tällä kertaa.


Octavox 703 MKII – 2-tie keskikaiutin valkoinen valkoinen | electronic-star FI\nOctavox 703 MKII - keskikaiutin\nSäästät 8% Tuotteita ei ole tällä hetkellä valitettavasti saatavilla!\nOctavox 703 MKII – 2-tie keskikaiutin valkoinen\nKoe audiovisuaaliset sisällöt uudella tasolla ja luo mukaansa tempaava, koko tilan täyttävä äänielämys: NUMAN Octavox 703 MKII -keskikaiuttimet on kehitetty musiikin ja elokuvien innokkaille ystäville, ja ne tarjoavat sinulle dynaamisen ja autenttisen äänimaailman toiston. Maksimaalisen läpinäkyvyyden ja selkeyden saavuttamiseksi kaiuttimet on varustettu laadukkailla magneeteilla, jotka jotka tekevät kaiutinten impulsseista täydellisiä. Myös dynamiikan, yksityiskohtaisuuden ja alkuperäisille äänille uskollisuuden saralla NUMAN Octavox 703 MKII -keskikaiuttimet pääsevät loistamaan: ne tarjoavat D'Appolito-järjestyksen avulla elävän ja kristallinkirkkaan puheen toiston. äänet vaikuttavat todellisilta ja suorilta - syntyy homogeeninen äänikuva.\nsuositeltu vahvistimen teho: 50-150 W\ntaajuusvaste: 100 Hz-20 kHz +/- 3 dB\nOctavox 751 MKII – 5.1 äänijärjestelmä valkoinen


kiertoharjoittelu arkistot - Kirsin Kuntopiiri\nKotitreeni oman kehon painolla, Kuntopiiri, pikatreeni, Treeni, Treeniohjeet, yhdistelmätreeni\nOlen saanut toiveita oman kehon painolla suoritettavasta helposta, mutta tehokkaasta kotitreenistä, jossa ei käytetä lainkaan välineitä. Lisäksi toiveena oli, että treenin voi suorittaa pienessä tilassa esim. opiskelijayksiössä tai reissussa hotellihuoneessa.\nTässä simppelissä treenissä aktivoidaan useita eri lihasryhmiä, haastetaan kehonhallintaa, tasapainoa ja kohotetaan samalla sykettä!\nTestasin teitä varten tämän treenin eilen. 🙂\nTee alla olevia harjoitteita oman kunnon ja ehtimisen mukaan 1-3 sarjaa ja 10-20 toistoa. Ohjelman voi suorittaa kiertoharjoitteluna siirtyen liikkeestä toiseen ilman taukoja / lyhyiden taukojen kera tai paikkaharjoitteluna, jolloin teet kaikki sarjat yhdessä liikkeessä ennen kuin siirryt seuraavaan. Pidä tällöin 30-60 s palautustauot välissä.\nMä tein treenin kiertoharjoitteluna. Tein yhteensä kolme kierrosta. Siirryin liikkeestä toiseen suurimmaksi osaksi ilman taukoja, mutta hyppyjen jälkeen tasoittelin hieman ennen seuraavaan harjoitteeseen siirtymistä. Yhteensä mulla meni treeniin 30 min. +lyhyet alku- ja loppuverryttelyt.\nAskelkyykyt eteen (mä tein 3 x 20)\nAstu vuorojaloin pitkä askel eteen ja koukista molemmat polvet. Ponnista napakasti jalka takaisin toisen viereen. Tarkista, että polvet ja varpaat osoittavat eteen ja että keski- ja ylävartalo on ryhdikäs!\nTämä liike lämmittää mukavasti reisiä ja pakaroita tulevia hyppyjä varten.\nLankku + alaspäin katsova koira (mä tein 3 x 10)\nAsetu korkeaan lankkuasentoon. Työnnä tästä peppua taakse ja ylös, kunnes tulet väärinpäin olevan v-kirjaimen muotoiseen asentoon. Yritä pitää selkä suorana. Rullaa takaisin lankkuasentoon jännittäen vatsalihaksia.\nLiike vahvistaa keskivartaloa, venyttää kehon takaosan lihaksia ja valmistaa käsivarsia punnerrukseen.\nRistinostot + kyynärpään ja polven veto vatsan alla yhteen (mä tein 3 x 10 / puoli)\nAsetu konttausasentoon. Ojenna vastakkaiset käsi ja jalka vaakatasoon. Pyri pitämään selän asento muuttumattomana (eli selkä ei pääse notkolle, eikä lantio kallistumaan / kiertymään). Vedä sitten käsi ja jalka vatsan alle tuoden kyynärpäätä ja polvea kohti toisiaan. Tunne rutistus vatsalihaksissa.\nLiike harjoittaa selkä- ja vatsalihaksia, sekä kehonhallintaa.\nVatsa saksaten (mä tein 3 x 60 nopealla temmolla)\nAsetu selinmakuulle ja nosta jalat kohti kattoa. Saksaa jalkoja jännittäen sisäreisiä. Voit halutessa viedä jalkoja kohti lattiaa, kunhan selkä pysyy alustassa kiinni. Litistä samalla napaa kohti selkärankaa.\nLiike tuntuu vatsalihaksissa ja sisäreisissä.\nLantionnosto pöytäasennosta 1 jalka kerrallaan (mä tein 3 x 15 / puoli)\nAsetu pöytäasentoon ja nosta toinen jalka ilmaan. Nosta lantio vaakatasoon ja tunne liike tukijalan pakarassa. Laske lantio hitaasti takaisin alas.\nLiike vahvistaa pakaroita ja takareisiä.\nKyykky + hyppy (jätä hyppy pois, jos on liian raskas) (mä tein 3 x 10, ja pidin näiden jälkeen pienen tauon ennen punnerruksia)\nAsetu hartioiden levyiseen haara-asentoon polvet ja varpaat hieman aukikierrossa. Jousta alas kyykkyasentoon. Tee alhaalla kaksi joustoa ja ponnista toisen jouston jälkeen hypyllä ylös nostaen polvet samalla niin lähelle vatsaa kuin vain saat. Jos hyppy tuntuu liian rankalta, korvaa liike kyykyllä.\nLiike vahvistaa reisiä ja pakaroita, sekä kohottaa sykettä.\nPunnerrus + polven veto kohti kainaloa (mä tein 3 x 10)\nAsetu punnerrusasentoon. Punnerra alas ja ylös tullessa vedä polvea sivukautta laajassa kaaressa kohti saman puolen kyynärpäätä. Tunne liike kyljessä. Jos liike on liian rankka, tee pelkkiä punnerruksia konttausasennosta.\nHarjoitus vahvistaa rintalihaksia, käsivarsia, keskivartalon syviä lihaksia, sekä vinoja vatsalihaksia ja kylkien lihaksia.\nIstumaan nousu + hyppy ylös (mä tein 3 x 10 ja pidin näiden jälkeen pienen tauon ennen kylkilankkuja)\nAsetu koukkuselinmakuulleja vie kädet pään yli. Nouse vatsalihaksien voimalla syväkyykkyyn, josta hyppää ylös kohti kattoa. Jos liike on rankka, tee pelkkiä vatsarutistuksia.\nLiike vahvistaa vatsalihaksia, harjoittaa ketteryyttä, sekä nostaa sykettä.\nKylkilankku + jalan loitonnus (mä tein 2 x 10 / puoli)\nAsetu korkeaan kylkilankkuun. Nosta lantiota kohti kattoa. Loitonna päällimmäinen jalka vaakatasoon ja palauta takaisin alas. Jos liike on liian rankka, asettaudu matalaan kylkilankkuun, jolloin nojaat alemman käden kyynärvarteen ja alemman jalan polveen (eli alempi jalka on koukussa).\nLiike harjoittaa tukikäden lapatukea, kylkiä, sekä reiden loitontajia.\nOlipas hikistä! Ei muuta kuin testaamaan! 😉\nAvainsanat: kehonpainoharjoittelu kiertoharjoittelu kotitreeni kuntopiiri lihaskuntoharjoitus treeni treeniohjeet treenivideo


Arkistot kuukaudelle Joulukuu, 2010\nJoulukuun 25. 2010\nPakkanen ja lentoliikenteen takkuilu koettelee\nJoulukuun 19. 2010\nPakkasta on tällä hetkellä 25 astetta ja ilma on edelleen kylmenemään päin. Kylmyys on koettelevaa kenelle tahansa, saati sitten brittituristeille. Jotkut britit eivät oikein osaa pukeutua lämpimästi. Saamansa toppahaalarin alle he saattavat pukea vain t-paidan! Olen sanonut ohjeeksi yli kahdenkymmenen asteen pakkasella, että pukekaa päälle kaikki vaatteet, jotka teillä on käytettävissä…\nEilen saattelin brittiperheitä huskyajelulle. Taisi olla aika kylmää kyytiä, yksi lapsi itki tuskaisena jäätyneitä varpaitaan. Muutoin koiravaljakkoajelu lumisessa metsässä oli heille upea kokemus. Yksi nainen kysyi, mitä minä tein sillä aikaa, kun he olivat ajelulla. Kuultuaan vastaukseni hän oli ihastuksissaan. Nimittäin kävelin ympäriinsä ja kuuntelin lumen ääntä askeleiteni alla. Kovalla pakkasella ääni on erilainen kuin lauhalla ilmalla. Kuulin nyt kumisevaa ääntä.\nLentoliikenne Lontoossa takkuilee. Perheiden piti päästä jo aamupäivällä paluulennolle, mutta nyt he ovat joutuneet odottelemaan lennon toteutumista hotellin yleisissä tiloissa koko päivän. Voi lapsiperheparkoja! Odottaminen on kovaa ja pinnaa koettelevaa työtä. Eikä nyt illallakaan ole vielä tietoa lennosta. Minun epäkiitollinen tehtäväni on tonttuna saatella tämä ryhmä kentälle sitten, kun lento toteutuu ja toivottaa heidät iloisena tervetulleiksi uudelleen. Samalla otan vastaan uuden ryhmän. Luultavasti kaikki ovat väsyneitä ja harmissaan. Ja minä olen “so sorry”.\nMinimipalkkaisen työntekijän kannalta ylimääräiset työtunnit osuvat oikeaan päivään. Sunnuntaina juoksee tuplapalkka. Syvällä sisimmässäni kylläkin koen, että sunnuntaina saan normaalipalkkaa ja muina päivinä puolittaisen palkan tunneista. Monena päivänä olen maksanut ruokakaupan kassalla tuiki tavallisista ruokaostoksista saman suuruisen summan kuin laskeskelen saavani tuloja päivän tunneista. Kummallista… Yksi työkaveri totesi, että yhden illan bailaamisessa tupsahti puolen kuukauden palkka.\nMonille bailaaminen näyttää olevan Levillä Se iso juttu työn ohella. Minulle se on hiihtäminen. Kiersin yhtenä päivänä Levitunturin. Siitä kertyi parinkymmenen kilometrin lenkki. Oli nautinnollista pysähtyä puolivälissä tauolle Sammun tuvalla. Istahtaa tulen lämpöön hirsiseinien suojassa. Paistaa makkaraa ja juoda lämmintä mehua. Toisinaan tunnen olevani aika rikas kyetessäni kokemaan iloa yksinkertaisista asioista.\nEn ole koskaan laulanut karaokessa, koska häpeän lauluääntäni. Nyt joulutontun roolissa olen pistänyt itseni likoon toden teolla. Lauloin porolaulun englanniksi mikkiin linja-autossa! Kaikilla kuljettajaa myöten oli suu virneessä, en uskaltanut kysyä mikä heistä oli niin hauskaa… Kaikkeen sitä ihminen venyykin… Bravuurini sen sijaan on pienten ihastuttavien joulutarinoiden lukeminen.\nOlen tarvinnut tontun työssä kaiken oppimani tiedon ja taidon pukeutumisesta. Tonttu hyörii samassa asussa paukkupakkasessa ja sisällä pipareita paistamassa. Hikeä siirtävä aluskerrasto ja villavaatteet ovat olleet pelastukseni. Kuulun niihin harvoihin tonttuihin, joita flunssa ei ole vielä raadellut. Teen kaikkeni pitääkseni vastustuskyvyn vahvana.\nJoulutontut silloin varpahillaan…\nJoulukuun 16. 2010\nTäällä Levillä joulutonttuja vilahtelee tuon tuosta kiireisen näköisinä. Brittilapset oppivat nopeasti tervehtimään heitä tonttujen erikoistervehdyksellä: vilkuttamalla käsiä poronsarvien lailla tai heiluttelemalla sormia nenän jatkona. Jokaisella tontulla on tietenkin oma nimi kuten Jolly Holly, Snowflakes tai Igloo - ja oma tarinansa kerrottavana. Minä olen 150-vuotta vanha (yksi brittityttö epäili minun huijaavan!), syön riisipuuroa joka aamu ja lempileikkini on lumisota. Pakkasessa ja tuulessa tulee lämmin, kun peuhaa lumessa lasten kanssa ja toistaa iloisena kymmenennen kerran: “ei lunta kasvoille, please.”\nBrittiperheille laadittu ohjelma on korkeatasoinen ja monipuolinen. Luksusta, josta he maksavat sievoisen summan. Suomalaiset pistävät todellakin parasta pöytään. Eniten britit ovat kehuneet päiväämme Taivaanvalkeissa. Taivaanvalkeat on pihapiiri Levin lähistöllä, jota voin lämpimästi suositella kenelle tahansa. Vanhoja hirsirakennuksia, varmalla kädellä loihdittua entisajan maalaistunnelmaa parhaimmillaan. Saapuessamme sinne Tonttulan Work Shopiin hämärässä sadat lyhdyt valaisevat pihapiiriä tunnelmallisesti. Perheet kiertävät siellä tontun kanssa aktiviteetistä toiseen. He pääsevät moottorikelkka-ajelulle reessä, porokyytiin, leipomaan pipareita, potkukelkkailemaan, ratsastamaan islanninhevosella, paistamaan makkaraa, laskemaan mäkeä jne.\nAi niin - ja se tärkein: tapaamaan Joulupukkia. Joulupukin kammari ja tontun postitoimisto on sisustettu lukuisilla lumoavilla yksityiskohdilla. Katseeni kiinnittyi jouluaiheiseen nukkekotiin. Haaveilen tekeväni joskus itse nukkekodin koverretun puunrungon sisään käyttäen sisustuksessa luonnosta löytämiäni materiaaleja. Tontun postitoimistossa työskentelee oikea tonttu! Sen oikeampaa ei voi olla. Smiley on täydellinen joulutonttu, ihmisen asussa hän näyttää muita lyhyemmältä, mutta hänhän onkin aito tonttu.\nKävelin yhtenä iltana Levin keskustassa turistin silmin ja pidin näkemästäni. Hyvällä maulla jouluvaloja valaisemassa ja matkamuistoja ostettavaksi. Olen iloinen siitä, että täällä vaalitaan aitoutta koristelussa. Ainakin juuri tällä hetkellä. Vierastan taas turhanpäiväistä älämölön pitämistä eli melusaastetta kauniissa luonnossamme. Sitäkin löytyy.\nJoulukuun 6. 2010\nHulinaa, vilinää ja vilskettä riittää. Levi on aikamoinen matkailu- ja biletyskeskus. Olen saanut esimakua suurten brittiryhmien pukemisesta lämpimiin asusteisiin salamannopeasti lentokentällä olevassa hallissa. Todella taitavasti organisoitua toimintaa, jonka taustalla on kuulema paljon yrityksen ja eredyksen kautta hankittua tietotaitoa.\nYksittäisen työntekijän kannalta työ on puuduttavaa varsinkin siinä vaiheessa, kun laitetaan kuivumaan vaikkapa yli viisisataa haalaria, kenkäparia, käsineitä, pipoja, sukkia, kaulaliinoja… Meinasi itku päästä haalarivuoren takana. Aloin jo pohtia, kuinka kokemus raapaisi minussa lapsuuden traumoja, kun vaadittiin tehtäväksi kohtuuton määrää yksitoikkoista työtä. Lopulta poltin päreeni filosofoinnilleni ja toivoin, että oppisin tällaisessa tilanteessa jättämään aivot narikkaan. Lisäksi päätin selviytymiskeinoikseni asiasta kirjoittamisen ja hiihtämisen.\nSeurasin yhtenä päivänä palkattomana koulutuksena joulutontun/bussioppaan toimintaa. Tarkoituksena olisi pikku hiljaa ottaa vastaan oma ryhmä brittejä. Työssä vaaditaan mielestäni paljon varsinkin palkkaukseen verrattuna. Kaiken pitäisi tapahtua nopeasti ja ystävällisesti, mutta suurissa ryhmissä (esim. viisikymmentä brittiä) tapahtuu aina yllättäviä tilanteita.\nBrittiryhmiä on kahdenlaisia. Osa viipyy vain päivän ja sananmukaisesti suorittaa minuuttiaikataululla ohjelman sisältäen mm. husky- ja poroajelua, moottorikelkkailua ja tietenkin joulupukin tapaamisen. Suomalaiset pitävät sitä hulluna touhuna, mutta ”time is money”. Moni varakas brittiperhe tulee lapsineen kokemaan joulun ihmettä ja salaperäisyyttä tässä tehopaketissa. Voi kuinka pitkä päivä siitä tulee lapsille!\nOsa perheistä taas viipyy Levillä kolme-neljä päivää. Näiden ryhmien mukana kulkee suomalainen tonttu, järjestää ja hoitaa sen tuhat asiaa, viihdyttää lapsia ja vie aktiviteetista toiseen. Tonttuasu on mielestäni todella kaunis. Jopa niin kaunis, että niitä häviää joskus salaperäisesti… Murrettu vihreä ja punainen väri sekä luonnonmateriaalit asussa miellyttävät suomalaisen silmää. Brittitontut pukeutuvat näköjään pinkkiin ja pastellin vihreään. Uups!\nLevillä olen lopultakin päässyt hiihtämään! Voi sitä onnen tunnetta. Lumen vähyyden vuoksi latuverkostosta vasta osa on auki (40 km), mutta pian latuja saadaan lisää. Kävin eilen illalla myrskysäässä hiihtämässä otsalampun valossa. Minusta on hauska hiihdellä yksikseni omaan tahtiin. Kun muita hiihtäjiä on paljon, alan toisinaan hiihtää kovempaa kuin oikeasti haluaisin. Tänä aamuna kiipesin Kätkätunturin päälle. Kaunista! Luonnon lumiset yksityiskohdat, utuinen maisema ja liikkumisen tuoma hyvä olo latasivat akkujani.


Vs:Aloite – Piraattipuolueen avoimuus ja …\nVs:Aloite - Piraattipuolueen avoimuus ja ...\nEtusivu › Foorumit › Arkisto › Vuosikokous 14.6.2009 › Aloite – Piraattipuolueen avoimuus ja … › Vs:Aloite – Piraattipuolueen avoimuus ja …\nAnttiN # Posted on 7.6.2009 at 11.29\nJoo, tää menee tässä semisti offtopicciin joten yritän palauttaa hommaa takas raiteilleen.\nAlkuperäinen ehdotus nyt sisälsi about nämä jutut:\nPiraattipuolue kannattaa jo nyt vahvaa avoimuutta, mikä selkeästi näkyykin jo omassa toiminnassamme. Käytännössä puolue siis toimii jo tämän ehdotuksen pohjalta. Tarkoituksena on tuoda avoimuutta esiin ”mustaa valkoisella”\nPiraattipuolueen hallitus vastaa siitä, että ainakin seuraavat asiat ovat lain ja puolueen sääntöjen puitteissa kaikkien jäsenten nähtävissä:\nToinen kohta vaatii hieman pohtimista\nLisäksi Piraattipuolue pyrkii siihen, että puolueen kannanotot muodostetaan ja päätöksenteko tapahtuu mahdollisimman avoimesti ja kieltäytyy toimimasta suljettujen ovien takana. Piraattipuolue tarjoaa tekniset edellytykset sensuroimattomaan keskusteluun ajankohtaisista asioista, eli välineen jäsenille ja muille äänestäjille tuoda mielipiteensä esiin.\nMyös äänestäjien tahto on tultava selkeästi ja julkisesti esille päätöksenteossa. Tätä varten olisi tulisi turvata sensuroimaton ja vapaa keskustelualusta, johon on mahdollista koota mielipiteitä ja kannanottoja päätöksenteon tueksi ja avoimuuden lisäämiseksi.\nAvoimuuden lisäksi tarvitaan joku kanava millä jäsenten mielipide saadaan selville. Siihen käy varmasti keskustelupalsta yhdistettynä netissä tehtäviin jäsenäänestyksiin. Tällästä päätöksentekojärjestelmää pitäisi alkaa kehittämään. Eli ei pidä haukata liian suurta palaa kerralla.\nUnohdetaan siis tästä noi kansallisen tason äänestyksen tms. ja laitetaan vaan oma tontti kuntoon. Eli back to Mikko Kunnarin aloitteeseen.\nVoidaan alkaa tota sähköistä äänestystä puimaan sitten myöhemmin kunhan tämä ehdotus ja puoluekokous saadaan käytyä eka läpi.\nSun pitäis whiic ehdottomasti liittyä joukkoon kehittämään sähköistä äänestämistä. Sä keksit varmaan kaikki mahdolliset ongelmat mitkä asiaan liittyy. Jos ne saa ratkaistua niin käsissä on sitten täydellinen järjestelmä :)\nBTW, kansallisen äänestyksen voisi järjestää paperiäänestyksenä kuten sveitsissä tehdään. Metodilla ei ole niin väliä kunhan saadaan hyvä lopputulos.\nEdit: Kyllähän toi maininta noista naisista juoruakkoina oli melkoisen seksistinen ja naisia vihaava, mutta varmaan myös jollain tavalla tosi (tosin itse kyllä väitän että tollanen käytös ei ole millään tasolla sukupuolisidonnaista). Sananvapaus pitää olla ja ilmaisun vapaus myös. Kyllä sitä tyhmyyksiä tulee ulos meidän kaikkien suusta. Pahinta mitä voi puolueelle taapahtua on se, että ihmiset alkaa leikkimään poliitikkoja. Mennään kaikki kokoomuksen puhekouluun ja aletaan kieroilemaan ja puhumaan niin, että siitä ei enää normaali ihminen mitään ymmärrä.


Vinkkejä tulevaan Norjan reissuun - Harley-Davidson Club Finland\nVinkkejä tulevaan Norjan reissuun\nLiittynyt: 22:30 25.01.2020.\nViesti Kirjoittaja HD Mikke » 23:18 09.02.2020.\nTeistä varmaan moni on käynyt pyörällä Norjassa, niin kaipaisin vinkkejä ensi kesän tulevaan reissuun.\nLähinnä kiinnostaa mihin siellä kannattaisi mennä, reittejä, majoituspaikkoja ja kohteita mihin ehdottomasti kannattaisi mennä?\nViesti Kirjoittaja hdjokke » 23:55 09.02.2020.\nLinkin takana viime kesän pikareissu päärallin jälkeen. Olin siellä myös 2014, mutta reitti oli aika samantapainen. Kiirettä ei kannata pitää, eikä tehdä yli 400 km:n päivämatkoja.\nhttp://www.hdjokke.com/valokuvia/ruotsi ... jaan-2019/\nViesti Kirjoittaja Micke » 14:33 10.02.2020.\nRock rock . Muutaman kerran oon pyörähtäny Norjas ja tosiaan niinku hd jokke totes nii päiväetapeista ei kannata tehdä liian pitkiä eikä oikeen pystykkään. Nyt varmaan helpottais tietä minnepäin oot ajatellut mennä ? Pohjoises on hienoja paikkoja esim. Hamningberg Vardön yläpuolel, Pykeija ,Nordkapp (kerran elämässä hyvällä kelillä?)Hammerfest,Mehamn ym ym ..... Lofotit hienot näkymät hyvällä kelillä . Fausken tienoilta lähtee Sininen tie rannikkoo pitkin Mo i Ranaan ja on hienot maisemat . Trollstigen on kokemus, Geirangerin vuonon 2h r"risteily" hieno ym ym . Jos hyvä tuuri käy löydät tunnelin joka on 24.5 km pitkä. Lillehammeri on kans kiva paikka, . Itse kun ajelen Norjas nautin maisemista en niinkää kaupungeista ehkä sen takia kun ajelen yksin enkä jaksa selvittää kaupunki nähtävyyksiä . Siinä maassa ei nähtävyydet/ maisemat lopu, se "kivi" ei näytä samalt toisest suunnast vaik joutuisit ajaa samaa tietä takas niinku pohjoisen saattaa joutua .\nViesti Kirjoittaja JKKo » 17:14 10.02.2020.\nMonesti olen ajellut ja ensi suvena saattaa olla taas edessä lenkki pohjoisessa. Norjaa on etelässäkin ja ehkä mieluisin reissuistani on ollut Oslosta rantaa pitkin eteläkärjen ympäri Kristiansandissa välilaskulla ja seuraavaksi Stavangerin kautta Bergeniin tarpeellisella määrällä lauttoja ja tunneleita ja tietulliasemia, jotka saa ajaa sukkana läpi, koska ei mp:stä peritä maksua. Paras etapeista oli Bergenistä Osloon. Vuorilla käy sekin ja lossien jälkeen, jos ei onnistunut pääsemään lossilla lähtöportille, taas mutkapätkällä ohitettavia vähintään riittävästi.\nPohjoisessa tuntuu satavan tarpeeksi usein ja välimatkat ovat sellaisia, että jos ei ole 250km varmaa rangea tankissa, niin ottaisin kanisterin sissyyn ja varmaan ensi suvena taas otankin.\nSitten joskus kun aika ei rajoita ja vielä toivottavasti kunto kestää voisin yrittää ajaa maan etelästä pohjoiseen tai päinvastoin. Se on kalenterilla pitkä reissu.\nViesti Kirjoittaja UrpoTJ » 21:23 10.02.2020.\nJuu auttaisi jos tiedät kertoa oletko menossa pohjoiseen vai etelään? Norja on siitä hieno maa että meni minne vaan, varsinkin rannikolle, niin aina on hienoa! Olen ajanut viimeisen 9 vuoden aikana\nNorjan rannimmaiset tiet Venäjän rajalta Kirkkonimestä Bergeniin saakka. Google-mapilla olen suunnitellut reitit niin, että vien hiirellä reittiä aina vaan väkisin rannemmaksi. Ihan pohjoisessa on yleensä vaan yksi reitti, mutta etelämmässä pystyy päätiet välttämään. Muutamat pätkät olen mennyt pariinkin kertaan. Olen halunnut ajaa ne paremmassa kelissä tai toiseen ajosuuntaan, tai halunnut vaan nähdä hienot paikat uudestaan!\nNorjassahan lähes kaikki läpi ajettavat tiet ovat päällystettyjä ja hyväkuntoisia. Siellä on rahaa ja öljyä ja selvä halu pitää väylät kunnossa. Ei taida olla routaa niillä rannoilla.\nAikaa kannattaa varata, tiet ovat hitaita varsinkin kun ei ihan pääteitä kulje. Noin 250 km päivämatkoja siellä olemme tehneet, pysähdellen ja maisemia katsellen.\nLautoista kannattaa ottaa sen verran etukäteen selvää, ettei jää jumiin. Jotkut lautat kulkevat ihan solkenaan, mutta joku lauttaväli varsinkin pääväylien ulkopuolella voikin olla sellainen että lauttoja kulkee vain pari päivässä, vaikka matka olisi lyhytkin. Heinäkuun ekalla viikolla kun olemme siellä olleet, niin majapaikkoja on saanut helposti, iltapäivästä on aina saanut illaksi pedin varattua. Heinäkuussa siellä ei ole paljoa porukkaa turistirysiä lukunottamatta. Varsinkin pohjoisessa saa ajaa ihan yksikseen, mikä on yksi tärkeä syy miksi sinne menen. Ja eipä ole tarvinut miettiä pitääkö kamoja vahtia koko ajan, turvallistakin on. Toki jos on huono tuuri niin rosmo kai tuoltakin löytyy.\nNorja on tietysti paljon kalliimpi kuin Viro tai Itä-Eurooppa, mutta mielestäni se on Suomen hinnoissa, ei kalliimpi, varsinkin jos malttaa ravintolassa olla ottamatta viiniä tai olutta.\nJos karuutta hakee, niin tuo jo mainittu Hamningberg on kyllä käymisen arvoinen paikka, tie sinne on kuin kuussa olisi. Vehreätä on taas etelämmässä ja alempana vuonojen kupeessa. Geiranger ja Trollstiegen ovat käymisen arvosia paikkoja nekin, siellä vaan kelit muutuvat niin nopeasti että välttämättä ei näe mitään. Senpä vuoksi kävin viimekesänäkin uudestaan ne pätkät ajamassa, edellisellä kerralla sateessa ei juuri mitään nähnyt ja joutui niin keskittymään märkiin neulansilmämutkiin.\nLofooteille ajoimme kauniin Senjan kautta, Gryllefjordista lautalla Lofoottien pohjoispäähän Andenesiin ja sitten sitä läntistä pientä rantatietä alas ja koko Lofoottien ja saarien läpi etelään Å:hon josta taas lautalla mantereelle. Lofootit on hieno paikka, ei sitä turhaan kehuta, mutta onhan sekin säistä kiinni. Meillä on ollut hyvä tuuri, molemmilla kerroilla on aurinko paistanut. Olemme aina menneet Norjaan heinäkuun alussa, vähemmän siellä on tähän mennessä silloin satanut kuin Suomessa!\nLuonto, maisemat ja tiet nimenomaan moottoripyörällä ajaen on se juttu Norjassa. Mutta onhan siellä paljon muutakin. Vaikkapa Ålesund, hieno jugend-kaupunki, valassafarit, patikkaretket jäätikköylängöille ym. Kannattaa YouTubesta katsella mp-lomailijoiden klippejä, siellä on kaikki hienot paikat dokumentoitu.\nJos Norjaan menee, sellainen vaara on kyllä olemassa, että koukkuun jää! Yksi hienoimpia kokemuksia oli ekalla kerralla Kilpisjärveltä Norjaan meno. Ihan parin kilsan sisään maisema muuttuu kuin taikaiskusta, yhtäkkiä on silmien edessä lumihuippuisia vuoria ja vehmaita lehtoja, aivan toista kuin karussa Suomen Lapissa (joka on hieno sekin)!\nViesti Kirjoittaja -Harikka- » 23:45 12.02.2020.\nJa kannattaa ottaa huomioo, siellä muista tienkäyttäjistä ja liikennemääristä johtuen, keskinopeus on melko liki 60km/h. Rekka vuoristossa, pikkukotiloita jonossa perässä, kapeet mutkaset tiet => kotiloille ei ohitus paikkoja, jonot saattaapi olla tosi pitkiä...\nViesti Kirjoittaja isoajoe » 01:29 13.02.2020.\nVuonna 2000 kävin viikon pohjoisnorjassa ajelemassa. Vettä satoi koko viikon, (paitsi se muutama tunti mitä oltiin Nordkaapissa) joten suosittelen hyvät sadekamppeet mukaan.......\nMaisemat on hienot.....\nViesti Kirjoittaja Mopo-Ukko » 05:38 13.02.2020.\nPaikalliset ohittaa tunneleissa,ainoat suorat pätkät tiessä....\nViesti Kirjoittaja JKKo » 09:31 13.02.2020.\nNo mutta eihän sinne pitänyt mennä ohitukseen sopimattomilla kotiloilla!\nViesti Kirjoittaja Härväri82 » 21:14 14.02.2020.\nViime kesänä kun Lofooteilla oltiin, niin siellä oli päivisin parhaimmillaan 27 astetta lämmintä. Selvästi huomasi ettei paikalliset olleet oikein tottuneet moiseen helteeseen.\nLiittynyt: 19:21 07.06.2009.\nViesti Kirjoittaja Brother-Harley » 14:19 22.02.2020.\nLukeudun Norja faneihin ja ensimmäinen mp reissu sinne oli abt 1975, tässä aivan muutama linkki, joissa olen käynyt :\nhttps://www.fjordnorway.com/top-attractions/trollstigen vaihtoehtoehto ajaa trollvägen -\ntrollstigen vastapäivään kohti Geirangeria https://www.fjordnorway.com/geiranger ja edelleen Dalsnibba https://www.dalsnibba.no/?gclid=EAIaIQo ... gKJ1vD_BwE je sieltä eteenpäin uskomattomia maisemia pitkin.\nLaerdal tunneli on myös tullut ajettua https://www.visitnorway.com/listings/l% ... nel/12205/ , mutta sen voi myös kiertää. eli ajaa vuoren yli vanhaa vintervägen Lærdalsøyri kautta ja vuorelta alas kohti Flåm https://www.visitflam.com/ , jos menet , käy Flåmsbana https://www.visitflam.com/flamsbana/?gc ... gKi2PD_BwE\nHetken matkan ja muutaman tunnelin päässä on myös https://www.fjordtours.com/things-to-do ... pin-bends/ Stalheimskleiva , jonne nykyään on helpompi ajaa ylös. Yksi suuntainen tie vain ylös ja toiselta puolelta yksisuuntainen alas.\nNäkemisen ja kokemisen arvoinen on myös, ota reitti Lysebotn https://www.visitnorway.com/listings/ly ... on/185661/ ja ota sieltä lautta vuonoa pitkin kohti Forsand, lautta menee Preikelstolen alta ja seuraavana päivänä kävellen n 4 km parkkipaikalta Preikelstolen, tämä ottaa n 2 tuntia ja laita kunnon jalkineet, et kadu https://www.visitnorway.com/places-to-g ... en/185743/\nKaverin pyörää kerran korjattiin myös Lyngdal, jossa siihen aikaan oli HD myymälä ja yläkerrassa toimi HD kerho Twin Thunder , saimme nauttia heidän vieraanvaraisuudesta ja yöpyä kerhon upeassa tilassa. Mielettömiä tapaamisia, muistoja ja tarinoita vuosikymmenien varrelta, niinkuin toki kerhomme jäsenillä muillakin varmasti on. Kerätään niitä lisää ja lopetan raporttini täältä tähän.\nViesti Kirjoittaja -Harikka- » 15:47 22.02.2020.\n... ne Norjan teillä liikkuvat kotilot, vaikeuttaa/hidastaa myös kakspyöräsillä ohittavien kulkua...


Infektiotiedote 5 / 2021 | Tampereen yliopistollinen sairaala\nInfektiotiedote 5 / 2021\nEHEC-epidemian vuoksi ulosteen EHEC-viljely otettava tavanomaista matalammalla kynnyksellä\nInfektiolääkäri Kirsi Valve, Tays\nEpidemiologi Sirpa Räsänen, Tampereen kaupunki\nElintarvikehygieenikko Hanna Lundström, Tampereen kaupunki, elintarvikevalvonta\nTHL ilmoitti 18.8.2021 ja 25.8.2021 infektiouutisissa valtakunnallisesta EHEC-epidemiasta. Epidemia on alkanut heinäkuun lopussa. Stx1-positiivisia, O103-tyypin EHEC-kantoja on todettu 27.7. - 24.8. välisenä aikana 57 tapausta, 2-97-vuotiailla henkilöillä. 25.8.2021 mennessä 40 sekvensoitua potilaskantaa ovat keskenään samanlaisia. Haastatelluista 33 tapauksesta suurin osa oli ruokaillut kodin ulkopuolella ennen sairastumistaan. Valtaosalla oli oireena pitkäkestoinen ripuli tai veriripuli. Toistaiseksi kaksi aikuista on sairastunut hemolyyttis-ureemiseen syndroomaan (HUS) ja he ovat menehtyneet.\nTHL tyypittää kannat ja merkitsee tartuntatautirekisteriin tiedon, kuuluuko tapaus epidemiaan. Tartuntatautiviranomainen tarkistaa tiedon kannan kuulumisesta epidemiaan alueellisesta tartuntatautirekisteristä ja ilmoittaa tiedon potilaalle sekä potilaan asuinkunnan elintarvikevalvontaan.\nPirkanmaalla on muutaman stx1-positiivisen, O103-tyypin EHEC-kannan sekvensointi vielä kesken. Sairastuneiden syvähaastattelulla (EHEC-tiedonkeruulomake) selvitetään tartunnan lähdettä yhteistyössä Ruokaviraston kanssa. Lisäksi paikallinen elintarvikevalvonta jäljittää sairastuneiden henkilöiden itämisaikana nauttimien ruokien raaka-aineiden alkuperän.\nTapausten nopeaksi havaitsemiseksi tulisi matalalla kynnyksellä pyytää akuuttia ripulitautia sairastavilta potilailta F-EHEC (4103).\nJos näyte on positiivinen:\nTartuntatautilääkäri tai -hoitaja haastattelee sairastuneen (EHEC-tiedonkeruulomake). Täytä lomake sähköisesti. Paina lähetä painiketta, silloin avautuu yhteenvetosivu, josta voit tulostaa tai tallentaa tiedoston pdf-muodossa. Lähetä yhteenvetosivu sähköpostilla THL:aan (kirjekuoren kuva vasemmalla). Lähetä salatulla sähköpostilla tapauksen yhteystiedot ja tallentamasi pdf-tiedosto syvähaastattelusta sairastuneen asuinkunnan elintarvikevalvontaan.\nPirkanmaan elintarvikevalvonnan valvontayksiköiden toimialueet ja yhteystiedot:\nTampere (Tampere, Orivesi, Juupajoki, Kangasala, Pälkäne, Valkeakoski, Akaa ja Urjala): elintarvikevalvonta@tampere.fi, 040 806 3661 tai 050 521 5168.\nPirteva (Pirkkala, Nokia, Lempäälä, Vesilahti, Hämeenkyrö ja Ylöjärvi): ymparistoterveys@pirkkala.fi, 050 345 7714\nSotesi (Sastamala, Parkano, Ikaalinen, Punkalaidun, Kihniö): ymppi@)sastamala.fi\nKeurusselkä (Keuruu, Virrat, Mänttä-Vilppula, Ruovesi, Jämsä, Kuhmoinen): terveydensuojelu@keuruu.fi\nEHEC- (Enterohemorrhaaginen Escherichia coli) infektio\nEHEC-infektion oireet alkavat yleensä 3–4 vuorokautta tartunnan jälkeen. EHEC-infektion tavallisimmat oireet ovat verinen, kuumeeton ripuli ja vatsakrampit. Alkuvaiheessa voi esiintyä oksentelua. Myös oireettomia infektioita esiintyy varsinkin aikuisilla. Ripuli kestää tavallisesti 4–10 vuorokautta.\nNoin 5–10 prosentilla tartunnan saaneista kehittyy hemolyyttis-ureeminen oireyhtymä eli HUS. Siinä punasolut hajoavat (hemolyyttinen anemia), verihiutaleiden määrä laskee (trombosytopenia) ja ilmenee äkillinen munuaisten toimintavajaus. HUS saattaa johtaa pysyvään munuaisvaurioon tai jopa kuolemaan. Pikkulapset ja iäkkäät ovat alttiimpia sairastumaan infektion vaikeampiin muotoihin.\nAikuisella EHEC-bakteeria erittyy ulosteeseen noin viikon ajan ja lapsilla noin 1–3 viikon ajan. Tätä pidempi EHEC-bakteerin kantajuus on harvinaista.\nIhminen voi saada tartunnan:\nulosteella saastuneen ja huonosti kypsennetyn ruuan välityksellä\njuoma- ja uimaveden välityksellä\nkäsien välityksellä henkilöstä toiseen, esimerkiksi perheessä\nkoskettelemalla eläimiä, joilla esiintyy EHEC-bakteeria.\nElintarvike voi saastua usealla eri tavalla:\nliha tai maito voivat saastua ulosteella, jos teurastus- tai navettahygienia on puutteellista\nvihannekset voivat saastua ulosteella virheellisen lannoittamisen yhteydessä tai kastelu- tai huuhteluveden välityksellä\nmuut elintarvikkeet voivat saastua saastuneen lihan, maidon, veden, kasvisten tai likaisten työvälineiden välityksellä\ntartunnan saaneesta henkilöstä huonon käsihygienian seurauksena.\nSairastuneen aikuisen pidättäminen riskityöstä/ lapsen pidättäminen päivähoidosta\nSairastuneen tulee olla pois riskityöstä ja lapsen päivähoidosta, kunnes hän on ollut oireeton yli 48 tunnin ajan ja on saatu kaksi negatiivista seurantanäytettä. Koska kyse on yleisvaarallisesta tartuntataudista, on työstään pidätetty tai alle 16-vuotiaan lapsen hoitamista varten työstään poissaoleva huoltaja tuona aikana oikeutettu tartuntatautipäivärahaan.\nRiskityöksi luokitellaan työskentely:\ntehtävissä, joissa kosketellaan paljain käsin pakkaamattomia kuumentamattomina tarjoiltavia elintarvikkeita\ntyöskentely maidonkäsittelytehtävissä tilalla, joka harjoittaa maitotuotteiden suoramyyntiä tai toimittaa maitoa meijeriin, jossa maitoa ei pastöroida\nhoitotehtävissä vastasyntyneiden osastolla tai ruuan valmistuksessa vastasyntyneille\nalle kouluikäisten lasten, ikääntyneiden tai vakavasti immuunipuutteisten (esim. akuutti leukemia, elinsiirron jälkitila) henkilöiden hoitotehtävissä, jos työtehtäviin kuuluu ruokailussa avustamista tai muita tehtäviä, jotka altistavat suun kautta tapahtuvalle tartunnalle. Riski arvioidaan tapauskohtaisesti\nKunnan tartuntatautilääkäri arvioi lähikontaktien riskin ja seulontanäytteiden tarpeen. Katso tarkemmin EHEC-toimenpidearvio.


Sauvoittaluistelu kehittää luistelutekniikkaa\nMaanantai 22.1.2018 klo 16:07 - Marko Kantaneva\nSauvojen käyttö kovassa vauhdissa hidastaa etenemistä ja heikentää suorituksen taloudellisuutta. Toisin sanoen yrittäessäsi sauvoa kovassa vauhdissa hukaat energiaa. Tästä syystä kilpahiihtäjät luistelevat loivissa laskuissa ja hyvävauhtisilla tasamaan osuuksilla pikaluistelunomaisella tekniikalla tai suljetussa syöksylaskuasennossa sauvat kainaloissaan.\nSuurimmalle osalle kuntoilijoista ja harrastehiihtäjistä sauvoittaluistelu on hyvä keino parantaa henkilökohtaista luistelutekniikkaa, vaikka se ei suinkaan ole heille nopein luistelutekniikka eikä siten keino vauhdin lisäämiseen. Sauvoittaluistelu on kuitenkin tärkeä harjoitusmuoto, koska se kehittää jalkojen lihaskestävyyttä ja vahvistaa luistelulihaksia, antaa luistelupotkuihin ja painonsiirtoon terävyyttä sekä parantaa tasapainoa.\nHarraste,- ja kuntohiihtäjän kannattaa aloittaa sauvoittaluisteluharjoitukset loivassa alamäessä ja kunnon kehittyessä pidentää harjoitusjaksojaan vähitellen useammankin minuutin pituisiksi (esimerkiksi aina kolmeen minuuttiin asti).\nAluksi riittää, että vaikka vain ”tempoilee” eteenpäin mahdollisimman suoraviivaisesti pystyhkössä hiihtoasennossa, sauvoista kiinni pitäen tai ilman sauvoja. Kädet voivat ensi alkuun rytmittää menoa vapaasti vartalon sivuilla, hieman koukistettuina. Oikean rytmin ja tunteen jälkeen voidaan siirtyä entistä vaativimpiin sauvoittaluistelutekniikoihin, kuten luisteluun suljetussa asennossa sauvat kainalossa ja pikaluistelunomaiseen luisteluun.\nAvainsanat: maastohiihto, luistelutekniikka, sauvoittaluistelu, luistelu\nOnnistunut voitelu on osa hiihtonautintoa\nPerjantai 22.12.2017 klo 10:17 - Marko Kantaneva\nKuntoilija tarvitsee kilpahiihtäjää vähemmän hiihtokalustoa ja suksien huoltovälineitä. Kuntoilijan ei myöskään tarvitse käyttää viimeisimpiä voideuutuuksia liu’un parantamiseen, vaan hän selviää muutamalla perusvoiteella varsin mainiosti. Noudattamalla seuraavia voiteluvarusteiden valinta- ja suksien voiteluohjeita, selviydytään tulevista hiihtoretkistä menestyksellä.\nEsimerkki kuntoilijan voiteluvarusteista:\nVoitelurauta -> luistovoiteiden levitykseen.\nSikli -> luistovoiteiden siklaukseen ja pitovoiteiden poistoon\nnylonharja -> luistoalueen viimeistelyyn\nkorkki -> pitovoiteiden tasoitukseen\npieni purkki voiteenpoistoainetta -> suksien pitoalueiden ja siklin puhdistukseen\nkaksi erityyppistä luistovoidetta: nollakelille ja pakkaskelille (-2 – -7 ºC)\nkaksi erityyppistä pitovoidepurkkia: nollakeli (+1 – -1 ºC) ja universal-tyyppinen yleispitovoide (0 – -15 ºC)\nUniversal-tyyppinen yleisliisteri märkiin olosuhteisiin, karkeille jääkeleille sitkeämpi, väriltään yleensä sininen tai violetti liisteri\nhiomapaperia, karkeus 150 -> pitoalueiden karhentamiseksi\nSuksien pohjien kunnostus aloitetaan puhdistamalla sukset, joko:\nsiklaamalla ensin pitovoiteet pois mahdollisimman tarkasti, jonka jälkeen pohja pyyhitään puhtaaksi voiteenpoistoaineella kostutetulla paperilla tai kangasliinalla.\nsulattamalla suksien pohjassa oleva nollakelin luistovoide. Anna voiteen jäähtyä ja siklaa sitten se kokonaan pois.\nUusiin suksiin kannattaa pyytää tekemään pohjavoitelu esimerkiksi urheiluliikkeestä, josta ne hankitaan. Pohjavoitelun voi toki tehdä myös itse. Se tehdään samaan tapaan kuin seuraavaksi esiteltävä "perinteinen luistovoitelumalli" sillä erotuksella, että suksen pohjustukseen käytetään erityistä pohjustusvoidetta. Pohjustukseen käy mainiosti myös pakkaskelin (-2–-7 ºC) luistovoide (valmistajasta riippumatta väriltään usein violetti).\nLuistovoitelu, perinteinen tapa\nSuksien puhdistamisen jälkeen luistovoidetta hangataan tai sulatetaan silitysraudalla suksen luistopinnoille. Jos hiihdetään perinteisellä hiihtotekniikalla luistovoidetta levitetään vain suksen kärkeen ja kantaan. Luisteluhiihtoa varten voidetta levitetään koko suksen mitalle. Voiteen annetaan jäähtyä ympäristön lämpötilaan. Sen jälkeen suksen pohja siklataan tasaiseksi. Kun sikliin ei irtoa enää voidetta, voi siklauksen lopettaa. Tämän jälkeen luistopinnat harjataan nailonharjalla tasaiseksi. Nyt sukset ovat valmiit luistelulenkille.\nLuistovoitelu, Optiwax luistonauha\nKiinnitä nauhapakkaus suksen kärkeen. Vedä nauha laskettelusuksessa koko matkalle ja hiihtosuksessa luistovoidealueelle.\nKuumenna silitysrauta 150-160 C asteeseen (tavallisissa silitysraudoissa yleensä kolme pistettä). Paina rautaa kevyesti suksen päällä olevaa nauhaa vasten ja vedä silitysrautaa suksen kärjestä kantaan rauhallisesti (n.10-15 sek). Irroita nauha pohjasta heti silityksen jälkeen.\nHarjaa suksen pohjat huolellisesti luistoalueelta Optiwax-harjalla.\nNauhavoiteluun et tarvitse välttämättä erillistä voitelurautaa, koska kuumentaminen tapahtuu vasten paperia. Luistonauhasta ei muodostu hengitykselle haitallisia höyryjä ja voitelu voidaan suorittaa vaikka sisätiloissa. Suksen pohjan harjaaminen kannattaa suorittaa muodostuvan pölyn vuoksi asianmukaisissa tiloissa, ulkona tai hiihtopaikalla.\nPitovoitelu on hyvä aloittaa karhentamalla puhdistettu pitovoidealue hiomapaperilla (karkeus 150). Karhennus varmistaa pitovoiteen pysymisen suksen pohjassa koko hiihtolenkin ajan. Karhennuksen jälkeen levitetään vallitsevan kelialueen pitovoidetta pitoalueelle, ja se tasoitetaan korkilla hangaten. Pitovoidetta kannattaa laittaa 4-6 ohutta kerrosta. Jokaisen kerroksen jälkeen pitovoide tasoitetaan korkilla. Voidekerroksen paksuus on riittävä silloin, kun pitoalueen pohja on täysin voiteen peittämä.\nLiisteri levitetään suksen pohjaan pisaroina, jotka tasoitetaan peukalolla tai lämpimällä silitysraudalla – silitysrauta on puhdistettava ennen pitovoiteen levitystä. Liisteriä riittää yleensä yksi paksumpi kerros. Nyt sukset ovat valmiit perinteisen hiihtotekniikan lenkille.\nAvainsanat: optiwax luistonauha, luistovoitelu, pitovoitelu, maastohiihto\nMaastohiihto, talviliikunnan kuningaslaji\nPerjantai 22.12.2017 klo 9:01 - Marko Kantaneva\nFyysisen kunnon kohottajana maastohiihto on kiistatta yksi parhaimpia liikuntamuotoja. Se kuormittaa koko kehon lihaksistoa lähes sataprosenttisesti, jolloin hiussuoniverkosto kehittyy tehokkaasti ja kestävyyskunto kohentuu säännöllisellä harjoittelulla nopeasti.\nKun hiihtoreitti yleensä sisältää mäkiä ja tasaisia osuuksia, on hiihdon lajiluonne jo luonnostaan intervallityyppinen. Mäkinen reitti tuo hiihtoharjoituksiin myös vauhtia ja vaihtelua. Välillä on kavuttava hitaasti ja kovasti ponnistellen jyrkkiä mäkiä ylös. Nousun päältä työnnetään vauhtia laskuosuudelle, jossa päästään palautumaan nousun aiheuttamasta rasituksesta. Tasamaalle laskeuduttaessa edetään luistavin suksin vauhdikasta tasatyöntöä.\nHiihdon tehokkuus kunnon kohottajana perustuu siihen, että siinä käytetään monipuolisesti ja yhtäaikaisesti kehon kaikkia suuria lihasryhmiä (jalat, vatsa, selkä ja kädet). Tehokkaat, täysillä liikelaajuuksilla suoritettavat potkut ja sauvatyönnöt vaativat ja kehittävät voimaa. Voimaa tarvitaan myös hiihtoasentojen ja liikesuuntien ylläpitoon. Hiihtäjän on pystyttävä yhtäaikaisesti hallitsemaan useita motorisia toimintoja muuttuvissa olosuhteissa (ylämäki, alamäki, kurvi, töyssy, tasainen jne.).\nRauhaisa talvimaisema ja kiireettömän nautinnollinen eteneminen pirteässä pakkassäässä on hiihtoa parhaimmillaan. Hiihtäminen on miellyttävää liikuntaa, kun välineet on kunnolla huollettu. Suksien perushuolto selvitetään blogissa ”Onnistunut voitelu on osa hiihtonautintoa”. Siihen kannattaa tutustua huolellisesti ennen hiihtoharjoituksia.\nNykyään maastohiihdossa käytetään kahta vallitsevaa hiihtotekniikkaa:\n1. Perinteinen hiihtotekniikka\nPerinteisessä hiihtotekniikassa käytetään samoja edestakaisia liikeratoja (diagonaali) ja jalkojen lihasryhmiä kuin kävelyssä. Jos olet harrastanut sauvakävelyä, on siirtyminen perinteisen tekniikan hiihtoharjoitteluun sujuvaa, sillä perinteisessä tekniikassa käytettävät lihasryhmät ovat jo silloin saaneet harjoitusta ja tottuneet liikeratoihin.\nToisin on luistelutekniikan laita. Varsin usein kuvitellaan, että kun luistelusuksia ei tarvitse voidella, niin ”luisteluhiihto sopii minulle mainiosti, koska en osaa enkä jaksa voidella suksia, eikä minulla ole siihen aikaakaan”. Tällaisella ajattelutavalla mennään pahasti metsään. Ensimmäiseksi kurvataan kankaalle, jos jalkojen lihasryhmien voimaa ei ole harjoitettu riittävästi (luistelun taitoa ja liikesuuntia). Toiseksi lentää sammal, jos luistelusuksia ei ole voideltu ja huollettu riittävästi. Jos luisteluhiihdon harjoittelu aloitetaan huonosti harjoitetuilla ”luistelulihaksilla” ja huonosti luistavilla suksilla, on luvassa pienimuotoinen katastrofi. Kahdesta miinuksesta ei tässä tapauksessa tule plussaa vaan puhdas nolla.\nLuisteluhiihto vaatiikin malttia ja aikaa. Hiihtokauden alussa on syytä harjoittaa luistelussa työskenteleviä jalkojen lihasryhmiä esimerkiksi sauvoittaluistelulla, ja luistelusuksien on oltava aina liukkaat! Eli ne pitää voidella tarpeeksi usein.\nAvainsanat: maastohiihto, perinteinen, luistelu\nRullasuksihiihto on kesäistä hiihtonautintoa!\nMaanantai 27.3.2017 klo 9:13 - Marko Kantaneva\nLämpimänä kesäiltana rullahiihtäjä pukee varusteitaan kotiportailla. Vaatetukseksi riittää shortsit ja hihaton paita. Monot jalkaan, kypärä päähän, suojukset ylle ja matkaan. Matkanteko joutuu sauvojen kopsahdellessa asfalttiin tasaiseen tahtiin. Rullat säestävät sävyisällä surinallaan jokaista potkua… Rullahiihto antaa vapauden valita hiihtoreitti. Se on harjoitusvaikutukseltaan kuin vastaava maastohiihto. Valmistaudu tulevan talven massahiihto tapahtumiin ja aloita treenaaminen ajoissa! Varaa ja tutustu markokantaneva.com | Premium Sports Coaching valmennuksiin ilmaiseksi!\nRullahiihto vaatii suorittajaltaan muihin lajeihin nähden enemmän;\ntasapainoa ja asentojen hallintaa\ntaitoa ohjata rullasuksia\ntaitoa jarruttaa ja pysähtyä.\nVaikka rullahiihto taitovaatimuksiltaan on vaativa, ei se tarkoita sitä, että rullahiihtotaitojen oppiminen olisi ylivoimaista. Se vain vaatii harjoittelua. Rohkeasti vaan kokeilemaan!\nHUOM: Tämän blogin rullahiihto videoleikkeessä näet seuraavassa esitetyistä rullahiihtotekniikoista tasatyönnön ja yksipotkuisen tasahiihdon näytteet. Talvisessa videoleikkeessä näet vuorohiihtoa, jonka tekninen toteutus on rullasuksilla lähes sama. Vuorohiihto rullasuksilla, ainakin vasta-alkajalla, onnistuu helpommin ylämäissä.\nPerinteinen hiihtotekniikka rullilla\nPerinteiseen hiihtotapaan tarvitaan rullasukset, joissa on lukkopyörät.\nPerinteisen perustekniikat rullahiihdossa ovat:\nJarrutus ja pysähtyminen\nRullasuksilla jarrutetaan, tai oikeammin hidastetaan, hiihtovauhtia askeltamalla rytmikkäästi ristiin eteen (vasen suksi, oikea suksi, vasen suksi jne.). Kokeile jarrutustekniikkaa ensin nurmikolla paikoillaan askeltaen. Siirry sitten harjoittelemaan hiljaisella vauhdilla asfaltille. Jarrutuskokeita kannattaa sälyttää säännöllisesti jokaisen hiihtolenkin lomaan, niin olet liikenteessä valmiimpi yllättäviin pysähdyksiin. Rullaluistelun tavoin myös askeltaen kääntymistä pitää harjoitella ennen vilkkaampaan liikenteeseen menoa.\nTasatyöntö on myös rullahiihdon perusliike. Kun hallitsee tasapainon ja tasatyönnön, on niistä huomattava apu muiden rullahiihtotekniikoiden opettelussa.\nSuorituksen kannalta on tärkeää, että koko vartalon paino saadaan sauvojen päälle. Työntö alkaa aina ylävartalon ja keskivartalon lihaksilla.\nKäsien kyynärkulmat pidetään muuttumattomina (hieman koukistettuina).\nVarsinainen käsityöntö alkaa vasta kun kädet ovat ohittamassa vartalon.\nTyönnön lopussa kädet heilahtavat taakse, jolloin pää, vartalo ja kädet ovat samassa linjassa.\nYlävartalon pystyyn kohoamisen ansiosta kädet heilahtavat eteen ”automaattisesti”.\nRullasuksilla vuorohiihtoa käytetään pääasiassa nousuissa. Tasaisilla maasto-osuuksilla hallittu, vauhdikas vuorohiihto vaatii todella hyvää taitotasoa. Tekniikka tahtoo ”karata” käsistä tasaisella, ja hiihtäminen muuttuu epätaloudelliseksi. Nousuissa vuorohiihtoa on helpompi tehdä hiljaisemman vauhdin vuoksi.\nPotkuvaihe. Se alkaa nilkkojen ollessa rinnatusten ja päättyy nilkan ojentuessa ja potkupuolen rullasuksen irrotessa asfaltin pinnasta.\nLiukuvaihe. Se alkaa ponnistuksen päättyessä ja päättyy sauvan iskeytyessä asfalttiin.\nTyöntövaihe. Se alkaa sauvan osuessa asfalttiin ja päättyy jalkojen siirtyessä jälleen rinnakkain.\nTyöntövaihe jatkuu limittäin potkuvaiheen kanssa käden heilahtaessa taakse. Potku alkaa heti liukusuksen eli liu’un pysähtyessä. Työntövaihe auttaa säilyttämään vauhtia, ja vartalo siirtyy mahdollisimman edulliseen asentoon uutta potkuvaihetta varten. Ennen potkuvaihetta tärkeää on potkupuolen jalan lihasten esijännittäminen kevennyksen (polven joustamisen) yhteydessä. Kevennys, esijännitys ja varsinainen voimantuotto tapahtuvat potkussa synkronoidusti. Potkun nopeus ja voima kasvaa silloin piiskamaisesti vaiheen loppua kohden, kunnes nilkka ojentuu ja potkupuolen suksi irtoaa asfaltista.\nVuorohiihdossa rullasuksea potkaistaan (eli polkaistaan) asfalttia vasten ja työnnetään heti perään vastakkaisen puolen kädellä, jonka jälkeen ylävartalo kallistuu välittömästi eteen ja taakse ojentuvien käsien tasapainottamana liukusuksen päälle.\nLiu’un loppuvaiheessa jalat siirtyvät rinnakkain. Silloin potkaistaan toisella jalalla, työnnetään vastakkaisella kädellä ja siirretään vartalon paino jälleen vastakkaisen liukusuksen päälle.\nVuorohiihtotekniikka voidaan ilmaista seuraavasti (potku ja työntö ovat lähes yhtäaikaiset): ”Potku/työntö – liuku – potku/työntö – liuku”.\nTekniikka edellyttää hyvää tasapainoa sekä potkun ja tasatyönnön oikea-aikaista yhdistämistä. Päämääränä on mahdollisimman tehokas liuku ja vauhdin kiihtyminen jokaisella potkulla ja tasatyönnöllä. Alusta alkaen on hyvä totutella potkaisemaan molemmilla jaloilla vuorotellen. Se tekee kokonaissuorituksesta symmetrisen ja kuormittaa tasaisesti molempia jalkoja.\nYksipotkuisen tasatyönnön vaiheet:\nPotkuvaihe. Se alkaa potkusuksen pysähtymisestä ja päättyy sen irtoamiseen asfaltista.\nLiukuvaihe. Se alkaa potkun päättymisestä ja päättyy sauvojen iskeytyessä asfalttiin.\nTyöntövaihe – sauvojen kontaktiaika asfalttiin.\nPalautumisvaihe. Se alkaa sauvojen irtoamisesta ja päättyy potkupuolen suksen pysähtymiseen.\nYksipotkuisen tasatyönnön kulku:\nYksipotkuisessa tasatyönnössä potkaistaan (eli polkaistaan) vuoroin vasemmalla, vuoroin oikealla jalalla.\nJokaisen potkun jälkeen vauhtia kiihdytetään tasatyönnöllä, jonka jälkeen seuraa liukuvaihe.\nLiukuvaiheen lopussa potkaistaan lisää vauhtia toisella jalalla.\nYksipotkuisen tasatyönnön hiihtotekniikka voidaan ilmaista seuraavasti: ”Potku – tasatyöntö – liuku – potku – tasatyöntö – liuku”.\nNousuissa rullilla käytetään pääsääntöisesti vain tasatyöntöä ja vuorohiihtotekniikkaa.\nrytmin tempo kiihtyy, ja potku lyhenee\npotku alkaa alempaa ja sen kesto pitenee. Hyvä tasapainoinen potku korostuu, koska painonsiirto rullasukselta toiselle voimistuu.\nsauvatyöntö tehostuu, kun sauvatyö tukee voimakkaasti jokaista potkua.\nSauvoittahiihto kehittää perinteisen potkua\nHiihdettäessä rullilla ilman sauvoja selviää onko tasapaino kohdallaan. Jos ei ole, niin sauvoittahiihdolla tilanne korjautuu nopeasti.\nVuorohiihto sauvoitta kehittää potkua ja pidentää liukua. Sauvoittahiihto vuorohiihtona rauhoittaa normaalia hiihtotempoa. Toisin sanoen sen avulla parannetaan hiihtovauhtia ja säästetään voimia. Sauvoista pidetään kiinni keskeltä tai ne jätetään kokonaan pois.\nPyritään potkaisemaan tehokkaasti eteen. Potku päätetään pohkeella ja päkiällä.\nPotkun jälkeen vastakkainen käsi heilahtaa taakse ja potkupuolen käsi voimakkaasti eteen. Vartalo nojautuu hiihtouran suuntaisesti liukusuksen päälle.\nPaino on kokonaan liukusuksen päällä, polvi hieman koukistettuna.\nLiu’un lopussa liukusuksen jalka koukistuu hieman ennen uutta potkua, ja vastakkainen ”potkusuksi” alkaa siirtyä takaa liukusuksesta potkusukseksi vaihtuvan suksen viereen.\nTehokas potku päättyy jälleen pohkeella ja päkiäponnistukseen. Potkun jälkeen vastakkainen käsi heilahtaa taakse ja potkupuolen käsi voimakkaasti eteen. Vartalo nojautuu kulku-uran suuntaisesti liukusuksen päälle.\nYksipotkuinen sauvoittahiihto kehittää ajoitusta, tasapainoa ja potkun tehokkuutta. Yksipotkuisessa hiihtotekniikassa varsinainen potku jää usein muodolliseksi varsinkin rullasuksilla, ja eteenpäin vievää työtä tehdään vain tasatyönnöin. Sauvoista pidetään kiinni keskeltä tai ne jätetään kokonaan pois.\nPotku aloitetaan jommallakummalla jalalla. Nyrkit pidetään hieman vartalolinjan etupuolella.\nPolvia kevennetään ensin joustamalla, ja sitten potkaistaan voimakkaasti asfalttia vasten.\nKädet heilahtavat ylös eteen, ja ylävartalo kohoaa.\nKäsillä matkitaan normaalin yksipotkuisen käsityötä eli sauvatyöntöä ja ”työntöä” taakse.\nVartalo taipuu eteen ja potkusuksi liukuu toisen rullasuksen viereen. Kädet ovat takana lähes suorassa asennossa.\nVartalo alkaa kohota ylös, ja uusi potku tehdään vastakkaisella jalalla.\nValmistaudu tulevan talven massahiihto tapahtumiin ja aloita treenaaminen ajoissa! Varaa ja tutustu markokantaneva.com | Premium Sports Coaching valmennuksiin ilmaiseksi!\nAvainsanat: maastohiihto, maastohiihtotekniikka, rullasuksihiihto, roller skiing, tasatyöntö, vuorohiihto, yksipotkuinen tasahiihto